title: Magnavox Odyssey

text: Kuhunkin peliin kuului pelimoduulin lisäksi kalvo, joka asetettiin tv-ruudun päälle taustagrafiikan virkaa hoitamaan. Lisäksi samaa pelimoduulia saattoi käyttää useampi peli, jotka erosivat toisistaan vain siten, että toisen pelin yhteydessä käytettiin eri kalvoa.


title: Magnavox Odyssey

text: Magnavox Odysseyn prototyyppi oli messuilla esittelyssä vuonna 1972, jolloin Computer Space -kolikkopelin toinen toteuttaja, Nolan Bushnell, pääsi kokeilemaan sitä. Pelistä vakuuttuneena hän perusti pian Atari-yhtiön, joka julkaisi vielä samana vuonna Pong-kolikkopelin, joka muistutti läheisesti Baerin koneen pöytätennispeliä.


title: Magnavox Odyssey

text: Magnavox haastoi Atarin myöhemmin oikeuteen väittäen Nolan Bushnellin kopioineen pelin idean heiltä. Oikeus päätti Magnavoxin olevan oikeassa ja määräsi Atarin maksamaan sille korvauksen pelin idean kopioimisesta.


title: Magnavox Odyssey

text: Koneen mukana tuli kuusi jumpperia joilla pystyi vaihtamaan laitteen sisäänrakennettuja pelejä. Lisäksi oli saatavana "Percepts", jonka sai vain lahjana koneen rekisteröintiä vastaan. Näiden lisäksi oli "Shooting Gallery 1TL950", jonka hinta oli $24,95. Settiä myytiin arviolta noin 25 000 kappaletta. Shooting Galleryyn kuului valokivääri sekä neljä eri peliä ja television ruudun päälle sijoitettavaa pelikalvoa. Pelit olivat "Shootout", "Shooting Gallery", "Prehistoric Safari", "Dogfight".


title: Cleveland

text: Cleveland on Yhdysvaltojen Ohion osavaltiossa sijaitseva kaupunki. Kaupunki kuuluu niin sanottuun ruostevyöhykkeeseen, Koillis-Yhdysvaltojen perinteiseen teollisuusalueeseen.


title: Cleveland

text: Clevelandin perustamisesta kerrotaan George Washingtonin ennustaneen: ”Siellä, missä Cuyahogajoki laskee Eriejärveen, nousee yhteisö, jolla on suuri kaupallinen merkitys.”


title: Cleveland

text: Alueella oli suuri merkitys intiaaniväestölle, mutta kenraali Moses Cleaveland kykeni sopimaan alueen asuttamisesta siirtolaisilla 22. heinäkuuta 1796. Paikan nimeksi tuli Cleaveland, mutta ensimmäinen "a" putosi nimestä jo varhain. Vuonna 1832 rakennettiin Ohion–Erien kanava ja vuonna 1837 kaupunkiin tuli rautatie.


title: Cleveland

text: Clevelandista tuli suuri terästeollisuuden keskus, johon rautamalmi saatiin järvialueen poikki Minnesotasta ja hiili etelästä. Näihin aikoihin myös Standard Oil-Companyn perustaja John D. Rockefeller loi rikkautensa Clevelandissä.


title: Cleveland

text: Lama ja autoteollisuuden irtisanomiset veivät Clevelandin velkajärjestelyyn vuonna 1978. Tämä oli ensimmäinen kerta 1930-luvun laman jälkeen kun yhdysvaltalainen kaupunki ei kyennyt maksamaan velkojaan. Järjestely koski lyhytaikaisia lainoja paikallisilta pankeilta 15,5 miljoonan dollarin edestä; kaikkiaan kaupungilla oli velkaa yli 30 miljoonaa. Kaupungin väkiluku oli laskenut 1960- ja 1970-luvuilla, ja monia työpaikkoja oi siirtynyt muualle. Velkajärjestely jatkui vuoteen 1987.


title: Cleveland

text: Terästeollisuuden menetettyä merkitystään itse kaupungin keskusta on kutistunut.


title: Cleveland

text: Kaupungin tärkeimpiä menestystekijöitä ovat terveydenhuollon tutkimus ja yliopistot. Kaupungissa sijaitsee yhtenä maailman parhaista pidetty Cleveland Clinics -sairaala ja Case Western Reserve -yliopisto, joka on Yhdysvaltojen 40 parhaan yliopiston joukossa. Myös kaupungin sinfoniaorkesteri luetaan maan parhaimmistoon. Nähtävyyksistä tunnetuin lienee alakaupungin 289 metriä korkea pilvenpiirtäjä Key Tower. Kaupungissa sijaitsee rockmusiikin historiaa esittelevä Rock and Roll Hall of Fame.


title: Cleveland

text: Yhdysvaltain väestönlaskentaviraston mukaan kaupungin pinta-ala on 213,5 km² josta maata on 201,0 km² ja vettä 12,5 km². Veden osuus on 5,87 %.


title: Cleveland

text: Clevelandin ilmastoon vaikuttaa Suurten järvien läheisyys. Alkutalvesta siellä tuntuu avoveden vaikutus lumisateeseen ennen kuin Erie-järvi ehtii jäätyä. Erie on matalin suurista järvistä, ja jäätyy useimpina vuosina tammikuun puoliväliin mennessä. Kun Clevelandiin virtaa kylmää ilmaa avoimen järvenselän yli, lunta voi kertyä 15 cm tunnissa. Näihin lumipyryihin voi liittyä ukkostakin.


title: Cleveland

text: Kuumimman kuukauden, heinäkuun, keskimääräinen ylin lämpötila on 28,0 °C. Tammikuu on kylmin kuukausi, jolloin keskimääräinen alin lämpötila on -8,0 °C. Keskimääräinen alin lämpötila on pakkasen puolella joulukuusta maaliskuuhun.


title: Cleveland

text: Kaupungin virallinen väkiluku oli jo vuonna 1930 yli 900 000. Vuonna 2013 tehdyn väestönlaskennan mukaan Clevelandin kaupungissa on asukkaita 390 113 ja metropolialueella noin 2 miljoonaa. Laajemmalla suurkaupunkialueella, johon luetaan mukaan myös Akron esikaupunkeineen, asuu noin 3,5 miljoonaa ihmistä. Itse kaupungin väestöstä on laskettu 41,5 % eurooppalaisperäisiksi, 51,0 % afroamerikkalaisiksi ja 7,3 % latinoiksi.


title: Cleveland

text: Clevelandissa toimivia ammattilaisurheiluseuroja ovat koripallon NBA-sarjajoukkue Cleveland Cavaliers, baseballjoukkue Cleveland Indians ja amerikkalaista jalkapalloa NFL-liigassa pelaava Cleveland Browns. Kaikkien kyseisten joukkueiden stadionit sijaitsevat kaupungin keskustan alueella.


title: Horo

text: Horo tarkoittaa seuraavia:


title: Jens Stoltenberg

text: Jens Stoltenberg (s. 16. maaliskuuta 1959 Oslo) on norjalainen poliitikko ja Naton nykyinen pääsihteeri. Stoltenberg toimi Norjan pääministerinä vuosina 2000–2001 ja 2005–2013. Stoltenberg on toiminut myös elinkeino- ja energiaministerinä 1993–1996 Gro Harlem Brundtlandin hallituksessa sekä valtiovarainministerinä 1996–1997 Thorbjørn Jaglandin hallituksessa. Stoltenbergin toinen hallitus oli Norjan ensimmäinen enemmistöhallitus 20 vuoteen yhdessä keskustapuolueen ja sosialistisen vasemmistopuolueen kanssa.


title: Jens Stoltenberg

text: Työväenpuolueessa Stoltenberg oli varapuheenjohtajana, kunnes astui entisen puheenjohtajan Thorbjørn Jaglandin tilalle marraskuussa 2002. Työväenpuolueen johdossa Stoltenberg toimi kesäkuuhun 2014 asti. Tultuaan valituksi Naton uudeksi pääsihteeriksi hänen seuraajakseen puolueen johtoon valittiin kesäkuun 2014 puoluekokouksessa Jonas Gahr Støre.


title: Jens Stoltenberg

text: Stoltenberg aloitti lokakuun 2014 alussa Naton pääsihteerinä. Hän seurasi tehtävässä tanskalaista Anders Fogh Rasmussenia.


title: Jens Stoltenberg

text: Stoltenbergilla on arvioitu olevan hyvät suhteet Venäjän kanssa. Stoltenberg ja Venäjän presidentti Dmitri Medvedev olivat allekirjoittaneet vuonna 2010 sopimuksen, jolla maiden väliset vuosikymmeniä kestäneet rajakiistat Barentsinmerellä saatiin ratkaistua. Vielä myöhemmin vuonna 2012 Norja ja Venäjä sopivat viisumivapaan vyöhykkeen luomisesta maiden välisellä maarajalla.


title: Jens Stoltenberg

text: Koulutukseltaan Stoltenberg on taloustieteen maisteri Oslon yliopistosta. Stoltenbergin puoliso on vuodesta 1987 ollut Ingrid Schulerud, ja heillä on kaksi lasta. Myös hänen vanhempansa ovat toimineet politiikan parissa. Isä Thorvald Stoltenberg on ollut diplomaatti ja puolustus- ja ulkoministeri, äiti Karin Stoltenberg valtiosihteeri. Stoltenberg on asunut lapsuudessaan Jugoslaviassa, missä hänen isänsä toimi Norjan suurlähettiläänä.


title: Yksisoluiset

text: Yksisoluiset eliöt ovat eliöitä, jotka koostuvat vain yhdestä solusta. Ne lisääntyvät jakautumalla. Yksisoluiset eivät ole taksonomisesti yhtenäinen ryhmä. Niihin kuuluu edustajia monista eliökunnista kuten Chromalveolata-kunnasta piilevät ja tohvelieläimet, omasta kunnastaan amebat ja sieniä kuten hiivat. Aitobakteerit ja arkeonit ovat yksisoluisia eliöitä.


title: Arto Lahti

text: Arto Henrikki Lahti (s. 3. toukokuuta 1949 Merikarvia) on suomalainen Aalto-yliopiston kauppakorkeakoulun yrittäjyyden professori. Hän oli puolueisiin sitoutumattomana presidenttiehdokkaana vuoden 2006 presidentinvaalissa ja Kokoomuksen ehdokkaana eduskuntavaaleissa 2007.


title: Arto Lahti

text: Lahti on suorittanut ylioppilastutkinnon Porin lyseossa 1973, maisterin tutkinnon Helsingin kauppakorkeakoulussa 1977 ja väitellyt sieltä kauppatieteiden tohtoriksi vuonna 1984.


title: Arto Lahti

text: Hän on toiminut korkeakoulussa tutkijana 1980–1982, markkinoinnin, yrittäjyyden ja pienyritystoiminnan professorina 1983–1990 ja yrittäjyyden professorina vuodesta 1990 lähtien. Hän on myös ollut teollisuusekonomistina Metalliteollisuuden keskusliitossa 1977–1979 ja toiminut sekä yrittäjänä että useiden yritysten työntekijänä, hallituksen jäsenenä tai neuvonantajana.


title: Arto Lahti

text: Lahti on naimisissa Beatrice Lahden kanssa. Heillä on kolme lasta: Kim (1976), Tom (1978) ja Jenny (1982). Harrastuksikseen Lahti ilmoittaa jalkapallon ja shakin.


title: Arto Lahti

text: Arto Lahden valitsijayhdistys ilmoitti 22. marraskuuta 2005 keränneensä 20 000 kannattajakorttia voidakseen asettaa Lahden ehdokkaakseen Suomen vuoden 2006 presidentinvaalissa. Lahti luonnehtii itseään klassisen liberalismin kannattajaksi ja näkee esikuvanaan arkkipiispa Mikko Juvan.


title: Arto Lahti

text: Hänen vaaliteemojaan olivat pienten ja keskisuurten yritysten toimintaedellytysten parantaminen, vahvan moraalin tuominen politiikkaan, Karjalan palauttamisen ja muiden Suomen historian kipupisteiksi kutsumiensa aiheiden, kuten sotasyyllisten ja asekätkijöiden, tuomioiden nostaminen keskusteluun, ylivelkaantuneiden aseman korjaaminen, lasten, perheiden, naisten ja miesten oikeuksien turvaaminen sekä avoin keskustelu Suomen sotilaallisesta liittoutumisesta.


title: Arto Lahti

text: Karjalan palautuksen Lahti näkee keinona nostaa Suomen talous nousuun. Tekemiensä laskelmien mukaan Karjalan infrastruktuurin, kuten teiden ja asuntojen rakentamiseen, kuluisi kymmenen vuoden aikana kaikkineen 28 miljardia euroa. Arvionsa hän jakaa siten, että 20 miljardia euroa tulee yksityisiltä tahoilta ja kahdeksan miljardia euroa julkiselta taholta. Lahden arvion mukaan palautus toisi 200 000 vakituista työpaikkaa.


title: Arto Lahti

text: Arto Lahti jäi viimeiselle sijalle, ja hänen äänisaaliinsa vaalien ensimmäisellä kierroksella jäi 0,4 prosenttiin (12 989 ääntä).


title: Arto Lahti

text: Lahti oli kokoomuksen ehdokkaana Satakunnan vaalipiirissä vuoden 2007 eduskuntavaaleissa, mutta ei tullut valituksi 681 äänellä. Hän asettui ehdolle myös vuoden 2011 eduskuntavaaleihin Helsingin vaalipiiristä kristillisdemokraattien listoilta ja jäi rannalle 354 äänellään.


title: Norfuk

text: Norfuk eli norfolk on Norfolkinsaarella puhuttava kreolikieli. Se on sekoitus tahitia ja 1700-luvun englantia. Kielen toivat saarelle pitcairniläiset, jotka asuttivat Norfolkinsaaren vuonna 1856. Norfukin kieli ei ole nykyään pitcairnin kielen kanssa keskenään täysin ymmärrettävää. Norfukin kielessä on kuitenkin enemmän vaikutteita englannista kuin pitcairnin kielessä.


title: Norfuk

text: Lisääntyvä matkailu saarelle on luonut paineita saaren asukkaille käyttää englantia, ja tämä aiheuttaa osaltaan kielen säilymiselle vaaran. Tämän vuoksi on käynnistetty useita hankkeita, joiden tarkoituksena on kielen säilymisen turvaaminen. YK listaa kielen vaaraantuneeksi. Kieli on puhekieli, ja sillä ei ole juurikaan kirjoitettu kirjallisuutta. Kielen standardisoimiseksi on tehty paljon työtä, mutta tyydyttävää lopputulosta ei ole vielä saatu aikaan. Ensimmäinen kielioppi ja sanakirja julkaistiin vuonna 1988.


title: Barbuda

text: Barbuda on saari Karibianmerellä. Se on osa Antigua ja Barbudaa ja sijaitsee Antiguan saaresta pohjoiseen. Barbudan asukasluku on noin 1 500. Asukkaista suurin osa elää Codringtonin kaupungissa.


title: Barbuda

text: Syyskuussa 2017 hurrikaani Irma tuhosi saaren rakennuskannan ja infrastruktuurin lähes kokonaan, ja kaikki asukkaat siirtyivät asumaan Antiguan saarelle. Korjaustöiden arvellaan vievän vuosia.


title: Barbuda

text: Bardudan pinta-ala on 161 neliökilometriä. Saarella vallitsee trooppinen meri-ilmasto, jossa on pienet kausittaiset lämpötilavaihtelut. Maaperä on suurimmaksi osaksi korallia ja kalkkikiveä. Bardudan korkein kohta on Highland Housen luona noin 40 metrin korkeudella merenpinnasta.


title: Barbuda

text: Tammikuu ja helmikuu ovat vuoden viileimmät kuukaudet. Tuolloin päivän korkein keskilämpötila on 27 astetta celsiusta. Vuoden lämpöisimmät kuukaudet ovat heinäkuu ja elokuu, jolloin päivän korkein keskilämpötila on 30 °C.


title: Antigua

text: Antigua on saari Karibianmerellä. Se on osa Antiguaa ja Barbudaa. Antiguassa on noin 65 000 asukasta, joista yli 24 000 elää pääkaupungissa, St. John'sissa. Antigua sijaitsee Barbudan saaresta etelään.


title: Antigua

text: Saaren pinta-ala on 280 km². Saarella vallitsee trooppinen meri-ilmasto jossa on pienet kausittaiset lämpötila vaihtelut. Maaperältään Antigua on alavaa kalkkikivimaastoa ja korallisaaria. Saarella on myös korkeampia vulkaanisia alueita. Saaren korkein kohta on Boggy Peak 402 m.


title: Antigua

text:
Tunnetuin nähtävyys lienee St. John's:in katedraali, joka sijaitsee St. John’s:issa, Antiguan saarella.
Katedraali on rakennettu vuonna 1845, kun 1600-luvun katedraali oli tuhoutunut maanjäristyksessä vuonna 1843.


title: Luettelo portugalin kielen murteista

text: Tämä on luettelo portugalin kielen murteista.


title: Le Monde diplomatique

text: Le Monde diplomatique on ranskalainen kuukausittain ilmestyvä ajankohtaisjulkaisu, joka tarjoaa analyyseja ja mielipiteitä. Sen perusti toukokuussa 1954 "Le Monden" päätoimittaja Hubert Beuve-Méry. Se on ollut tavallaan iltapäivälehti "Le Monden" liite, mutta sittemmin itsenäistynyt. Lehden kohderyhmä on kansainväliset vaikuttajat sekä hallinnollisissa että taloudellisissa organisaatioissa.


title: Le Monde diplomatique

text: "Le Monde diplomatiquen" painos on noin 300 000 (syksy 2005) ja lukijamäärän arvioidaan yltävän runsaaseen miljoonaan. Lehti ilmestyy 28 eri kielellä, myös muun muassa esperantoksi ja tammikuusta 2007 alkaen myös suomeksi. Ajankohtaisjulkaisun pääomasta omistavat lehden lukijat 49 prosenttia "Association des amis du Monde diplomatique" -yhdistyksen kautta, loput 51 prosenttia pääomasta omistaa "Le Monde" -iltapäivälehti.


title: Le Monde diplomatique

text: Koska "Le Monde diplomatique" haluaa olla kannanotoissaan ja näkemyksissään riippumaton taloudellisesta tai poliittisesta vaikuttamisesta, se on muun muassa rajoittanut mainosten määrää lehden sivuilla. Asiasta on keskusteltu puolesta ja vastaan.


title: Le Monde diplomatique

text: Suomeksi ajankohtaisjulkaisu ilmestyy kuusi kertaa vuodessa, ja sen toimittaja on Mika Rönkkö.


title: Le Monde diplomatique

text: Toimituksellisesti tärkeintä on ajankohtaisjulkaisun tavoite pysyä riippumattomana niin mainostajista kuin muistakin pääomasijoittajista. "Le Monde diplomatique" on yksi harvoista ajankohtaisjulkaisuista, jotka ovat pysyneet suurten pääomasijoitusryhmien ulkopuolella ja siten itsenäisenä.


title: Le Monde diplomatique

text: Ajankohtaisjulkaisun palstoilla käsitellään hyvin erilaisia asioita, useimmiten juuri sellaisia, joilla on koko maailmanlaajuista merkitystä. Eritoten kansainväliset suhteet ovat ajankohtaisjulkaisulle tätä aihepiiriä. "Le Monde diplomatique" luo selvästi lukijoilleen pohjaa mielipiteiden muodostamiseen ja antaa siihen kirjoituksissaan runsaasti aineistoa ja tutkimustuloksia. Niinpä ajankohtaisjulkaisu panostaa paljon voimavaroja artikkeleittensa toimitukselliseen tasoon. Kirjoittajat ovat lähes aina kansainvälisesti arvostettuja toimittajia ja suurten kansainvälisten instituutioiden jäseniä.


title: Le Monde diplomatique

text: Perusluonteeltaan "Le Monde diplomatique" on edistyksellinen, ja sitä on usein arvosteltu liian myötämieliseksi ”kolmannelle maailmalle”. Julkaisu kuitenkin pitää arvostelua kunnianosoituksena pyrkimykselleen tuoda esiin ”ultraliberalismin” tuhoisat vaikutukset niin kehittyneissä maissa kuin eritoten kehitysmaissa. Julkaisun johdossa toimiva Ignacio Ramonet käänsi vuonna 1987 mielipiteet suotuisiksi kansainvälisen järjestön ATTACin perustamiselle. Tätä toimintaa lehti on avoimesti tukenut.


title: Le Monde diplomatique

text: Kritiikin mukaan Le Monde diplomatiquen suhtautuminen on liian maltillista esimerkiksi Fidel Castron Kuubaan ja muihin vastaaviin ilmiöihin. Julkaisu ei kuitenkaan epäröi tuoda esiin esimerkiksi Castron autoritaarisen hallinnon kielteisiä puolia. Tästä on julkaisussa ollut useita esimerkkejä.


title: Le Monde diplomatique

text: Kiivaimmat keskustelut käydään kuitenkin "Le Monde diplomatiquen" suhteesta mainoksiin. Tällä alueella on kohdistunut kaikkein voimakkainta kritiikkiä myös julkaisun toimituksen johtoon. Keskusteluun ovat osallistuneet aktiivisesti juuri lehden lukijat eli sen tärkeimmät tukijat.


title: Le Monde diplomatique

text: Useimmiten kritiikin kohteena ovat olleet ilmoitukset, joiden kohdetta "Le Monde diplomatique" toimituksellinen linja yleisesti arvostelee. Näitä ovat esimerkiksi lääketeollisuuden tuotteet ja pankkipalvelut. Arvostelijoiden mielestä nuo mainokset voivat asettaa julkaisun toimituksellisen linjan kyseenalaiseksi ja rajoittaa kirjoittamisvapautta juuri näiden asioiden kohdalla.


title: Le Monde diplomatique

text: Eritoten kaksi näkyvää mainoskampanjaa "Le Monde diplomatiquen" sivuilla on synnyttänyt todellisen kritiikin vyöryn. Marras- ja joulukuussa 2003 oli lehdessä koko aukeaman kokoiset IBM:n ja erään automerkin mainokset. Seuraavan vuoden helmi- ja maaliskuussa ilmestyi Microsoftin mainoksia, joissa kerrottiin ilmaisista ohjelmista. Kritiikki oli siis kovaa, vaikka julkaisu on julkisesti puolustanut ilmaisia ohjelmia ja käyttää niitä esimerkiksi omien internetsivujensa tekoon.


title: Le Monde diplomatique

text: Tähän kritiikkiin julkaisun toimituksellinen johto on antanut kaksi vastausta. Ensinnäkään sen mielestä ei ole mielekästä kontrolloida sellaisten mainosten sisältöä, joka on tullut mainostoimiston kautta. Toiseksi ja ennen kaikkea, toimitus korostaa, että se ei jätä mainoksille kuin minimaalinen pienen osan lehdestä, olipa kyse julkaisun sivuista tai finasseista. Ja toimitus tekee kaikkensa tämän osuuden pienentämiseksi vastedeskin.


title: Le Monde diplomatique

text: Suomessa julkaistiin lehden ensimmäinen numero 9. tammikuuta 2007. Lehteä julkaistiin taskukirjakoosteena neljä pokkaria vuodessa viiden vuoden ajan, kaikkiaan julkaistiin 20 suomenkielistä pokkaria. Ensimmäiset pokkarit julkaisi Voima Kustannus, vuodesta 2008 Into Kustannus. Vuodesta 2008 "Le Monde diplomatiqueta" julkaistiin myös ruotsinkielisinä pokkareina yhteistyössä ruotsalaisen Ordfronin kanssa, kaikkiaan ruotsinkielisiä pokkareita julkaistiin yhdeksän kappaletta.


title: Le Monde diplomatique

text: Alkaen vuodesta 2012 "Le Monde diplomatiquen" ja "Novaja Gazetan" suomenkieliset pokkaripainokset yhdistyvät kuusi kertaa vuodessa ilmestyväksi 48-sivuiseksi "Diplo&NG"-aikakauslehdeksi, johon lisäksi valitaan artikkeleita myös muista julkaisusta. Vuoden 2013 lopusta lehti ilmestyy myös "Diplo&NG" -digilehtenä.


title: Le Monde diplomatique

text: Suomen "Le Monde diplomatique & Novaja Gazetaa" toimittaa Mika Rönkkö, kustantajana toimii Jaana Airaksinen ja toimituspäällikkönä Teemu Matinpuro.


title: Le Monde diplomatique

text: Kevään 2008 abiturienteille jaettiin ilmaiseksi "Le Monde diplomatique Ympäristöatlaita", jotka koostuivat "Le Monde" -lehdessä julkaistuissa artikkeleista ja asiantuntijoiden lausunnoista. Into Kustannus on julkaissut sittemmin "Le Monde diplomatiquen" "Maailmanpolitiikan atlas" -kartastoja vuosina 2009 ja 2013 sekä "Historia-atlaksen" vuonna 2011.


title: Chewbacca-puolustus

text: Chewbacca-puolustus on satiirinen termi, joka tarkoittaa väittelyksi tulkittavan tilanteen ”häviämässä” olevan osapuolen puolustautumista sekoittamalla väittely- tai keskustelutilanteen tarkkailijoiden ja/tai ”voittajan” pää mitä omituisimmilla yksityiskohdilla, jotka eivät mitenkään liity käsiteltävään asiaan, ja vetoamalla niihin jatkuvasti. Ilmiötä nimitetään myös latinan termillä Ignoratio elenchi, joka tarkoittaa ”asian sivuuttamista”. Kyse on loogisesta virhepäätelmästä; muita samanlaisia käsitteitä ovat muun muassa savuverho ja sanahelinä.


title: Chewbacca-puolustus

text: Termi Chewbacca-puolustus on lähtöisin animaatiosarjasta "South Park". Sille tyypilliseen yliampuvaan tyyliin sarja teki satiiria O.J. Simpsonin murhaoikeudenkäynnin puolustusasianajaja Johnnie Cochranin loppupuheenvuorosta.


title: Chewbacca-puolustus

text: Chewbacca-puolustus () esiintyi ensi kerran "South Parkin" jaksossa "Chef Aid", joka sai ensiesityksensä Yhdysvalloissa 7. lokakuuta 1998 toisen tuotantokauden neljäntenätoista jaksona.


title: Chewbacca-puolustus

text: Jaksossa Chef huomaa, että Alanis Morissetten hitti "Stinky Britches" on sama laulu, jonka hän oli säveltänyt jo vuosia sitten. Chefin otettua yhteyttä suureen levy-yhtiöön, tämä haastoi Chefin oikeuteen häirinnästä. Yhtiö palkkasi puolustusasianajakseen Johnnie Cochranin, joka sekoittaa valamiehistön pään loppupuheevuorossaan vetoamalla ("Tähtien sota" -elokuvissa esiintyvään) ”Kashyyyk-planeetalla asuvaan Chewbaccaan”.


title: Chewbacca-puolustus

text: Käännös:


title: Jukka Tilsa

text:
Jukka Tilsa (s. 1961) on suomalainen sarjakuvataiteilija.
Tilsan piirtämiä ja muun muassa Pauli Kallion käsikirjoittamia sarjoja "Postimies Niilo" ja "Sekametsä" on julkaistu "Helsingin Sanomissa". Vuonna 2001 Tilsa sai Suomen sarjakuvaseuran Puupäähattu-palkinnon.


title: Jukka Tilsa

text: Tilsan tuotanto alkoi vuonna 1980 julkaistusta "Zärpä"-omakustannelehdestä. Jo varhaisissa sarjoissa Tilsan tyyliksi vakiintuivat naivistinen piirrostyyli, absurdit juonenkäänteet sekä hillitön kielenkäyttö, jossa ”nuorisokielen” tapaan esimerkiksi kirjainpari ”ks” korvataan x-kirjaimella, ja kirjainpari ”ts” z-kirjaimella.


title: Jukka Tilsa

text: Siviiliammatiltaan Tilsa on maanviljelijä. Hän on myös soittanut klarinettia ja muita soittimia muun muassa Jahnukaiset-nimisessä jazz-yhtyeessä.


title: Jukka Tilsa

text: "Zärpä"-lehtien jälkeen Tilsa vetäytyi vuosikymmeneksi maanviljelyn ja maalaustaiteen pariin. 1990-luvun alussa Tilsa palasi piirtämään sarjakuvia – omien sanojensa mukaan tienatakseen rahaa vannesahaan. Sarjakuvaseura Suuri Kurpitsa kokosi "Zärpä"-sarjoista kokoelma-albumin "Zärmikkäimmät" vuonna 1994.


title: Jukka Tilsa

text: Strippisarjakuva "Pätkittäin käy kateeksi" ilmestyi "Helsingin Sanomien" "Nyt"-viikkoliitteessä. Sarjakuvassa muun muassa katsotaan jalkapalloa televisiosta (siis sen sisältä).


title: Coimbra

text: Coimbra on kaupunki Keski-Portugalissa. Se sijaitsee 120 kilometriä Portosta etelään ja 195 kilometriä Lissabonista pohjoiseen. Se sijaitsee sisämaassa, Mondego-joen varrella. Coimbra oli Portugalin pääkaupunki ennen Lissabonia vuosina 1139-1260. Kaupungin väkiluku on pienentynyt 2000-luvulla; vuonna 2008 kaupungissa oli enää noin 92 000 asukasta ja koko seudulla noin 435 000.


title: Coimbra

text: Vanhimmat kaupungin julkiset rakennukset ovat 1100-luvulta. Vanha katedraali "Sé Velha" on vuosisadan loppupuolelta ja kaupungin puolustukselle tärkeä Almedinan torni "Torre de Almedina" on vanhimmalta osaltaan jopa 1000-luvulta. Jesuiitoilla on ollut vahva vaikutus kaupungissa. Alueen inkvisition pyhä istuin toimi kaupungissa uuden ajan alusta vuoteen 1821 saakka. Kaupungissa on vuonna 1290 perustettu yliopisto, joka on yksi Euroopan vanhimmista. Se perustettiin Lissabonissa 1290 ja siirrettiin Coimbraan vuonna 1537. Coimbrassa yliopisto sai käyttöönsä entisen kuninkaallisen palatsin tilat. Yliopisto on yksi eurooppalaisten tutkimusyliopistojen Coimbra-ryhmän perustajajäsenistä.


title: Salote Tupou III

text: Salote Tupou III (13. maaliskuuta 1900–15. joulukuuta 1965) oli Tongan kuningatar vuosina 1918–1965. Hänestä tuli kuningatar hänen isänsä George Tupou II:n kuoltua. Salote Tupou III kuoli Aotean sairaalassa, Aucklandissa. Salote Tupou III:n jälkeen hänen pojastaan Taufa’ahau Tupou IV:stä tuli Tongan kuningas.


title: KWord

text: KWord on vapaa tekstinkäsittelyohjelma, joka kuului KDE:n KOffice-toimisto-ohjelmistoon. KWordin kehitys loppui 2012, kun KOfficen kehitys loppui. Ohjelmaa julkaistiin LGPL-lisenssillä. KWordin seuraaja on Calligra Words. KWordin kehitys alkoi vuonna 1998.


title: Luettelo korean kielen murteista

text: Tämä on luettelo korean kielen murteista.


title: Livius Andronicus

text: Lucius Livius Andronicus (n. 284–204 eaa.) oli roomalalainen runoilija. Hän syntyi todennäköisesti Tarentumin kreikkalaissiirtokunnassa ja tuli Roomaan sotavankina sen jälkeen, kun Rooma 272 eaa. valloitti Tarentumin. Livius Andronicus oli roomalaisen kirjallisuuden alkuunpanija kääntämällä "Odysseian" latinaksi saturnista mittaa käyttäen sekä mukailemalla kreikkalaisia näytelmiä. Hänen teoksistaan on säilynyt ainoastaan fragmentteja.


title: Kuvailutulkkaus

text: Kuvailutulkkaus on jonkin tapahtuman tai asian visuaalisen puolen kuvailua näkövammaiselle. Se voi olla esimerkiksi teatterissa tai televisiossa näyttelijän ilmeiden ja eleiden kuvailua.


title: Kuvailutulkkaus

text: Tulkkaus-sana on tässä yhteydessä hieman harhaanjohtava, sillä kuvailijan on kyettävä kertomaan tapahtumasta mahdollisimman objektiivisesti. Asiantunteva kuvailija tietää myös, milloin olla hiljaa, jotta itse teatteriesityksen tai elokuvan seuraaminen ei häiriintyisi.


title: Kuvailutulkkaus

text: Suomessa kuvailutulkkausta on ollut 1980-luvulta. Toiminta on kuitenkin ollut hyvin satunnaista ja järjestäytymätöntä aina syksyyn 2005 asti, jolloin Näkövammaisten Kulttuuripalvelu ry aloitti ensimmäisten kuvailijoiden kouluttamisen näkövammaisten palvelu– ja toimintakeskus Iiriksessä Helsingin Itäkeskuksessa.


title: Kuvailutulkkaus

text: Myös näkevät hyötyvät kuvailutulkkauksesta. Muualla maailmassa esimerkiksi autoilijat suosivat kuvailtuja tv-ohjelmia ja elokuvia. Selkokieliset tulkkaukset puolestaan auttavat kehitysvammaisia.


title: Jovinus

text: Jovinus () oli gallialainen aristokraatti joka julistautui keisariksi vuonna 411. Tämä tapahtui pian sen jälkeen kun Länsi-Rooman keisarin Honoriuksen joukot olivat kukistaneet usurpaattori Konstantinus III:n. Jovinus kaappasi vallan Mainzissa ja sai tukea Gallian aristokraateilta. Vuonna 412 gootit saapuivat Ataulfin johdolla Galliaan. Ataulf kääntyi pian Honoriuksen puolelle ja alkoi piirittää Jovinusta Valentiassa vuonna 413. Jovinus vangittiin, teloitettiin ja hänen päänsä lähetettiin keisarille Ravennaan.


title: Jovinus

text: Jovinuksella oli veli, Sebastianus, josta hän teki keisarin vuonna 412, sen jälkeen kun Jovinus ei saanut aikaan sopua goottien kanssa. Sebastianuksesta ei tiedetä paljon mitään muuta kun että hänen kohtalonsa oli sama kun hänen veljensä.


title: Äänitekstitys

text: Äänitekstitys on digi-tv-palvelu, jossa vieraskielisten ohjelmien tekstitykset muunnetaan synteettiseksi puheeksi. Suomessa äänitekstitys otettiin virallisesti käyttöön 29. elokuuta 2005 Yleisradion Yle TV1-kanavalla. Palvelu on ainutlaatuinen koko maailmassa. Äänitekstitystä ovat kehittäneet Näkövammaisten Keskusliitto ry ja Yleisradio, ja se on osa liikenne- ja viestintäministeriön ArviD-hanketta. Äänitekstityksessä käytettävän puhesyntetisaattorin valmistaja on Bitlips, joka on yksi johtavista suomenkielisten puhesynteesituotteiden kehittäjistä. Näkövammaisten lisäksi palvelusta hyötyvät lukemisesteiset.


title: Äänitekstitys

text: Toimiakseen äänitekstitys vaatii digi-tv-vastaanottimen, josta voi valita hollanninkielisen ääniraidan. Tämä raita on valittu siksi, että Suomessa ei lähetetä hollanninkielisiä ohjelmia, eikä äänitekstitykselle ole omaa raitaansa. Kun vastaanottimesta on valittu ensisijaiseksi ääniraidaksi hollanti, äänitekstitetyt ohjelmat kuuluvat automaattisesti suomenkielisenä synteettisenä puheena. Ohjelman alkuperäiset äänet kuuluvat taustalla sopivalla voimakkuudella.


title: Naurun paikka

text: Naurun paikka oli suomalainen vuosina 1995–1998 valmistunut ja esitetty Yleisradion tuottama viihdeohjelma. Ohjelmassa esitettiin pääasiassa Yhdysvalloista peräisin olevia tavallisten ihmisten kuvaamia hauskoja kotivideoita. Myöhemmin ohjelmassa esitettiin myös suomalaisia kotivideoita. Ohjelman juontajana toimi Markus Kajo.


title: Naurun paikka

text: Ohjelmaa esitettiin Yle TV2-kanavalla perjantai-iltaisin kello 21.00–21.30.


title: Naevius

text: Gnaeus Naevius (n. 264 - 194 eaa.) oli roomalainen runoilija ja dramatisti. Hän osallistui ensimmäiseen puunilaissotaan (264-241 eaa.), mutta omistautui sittemmin runojen kirjoittamiselle. Hänen merkittävin teoksensa on kertomaruno "De bello punico" ("Puunilaissota"). Hän kirjoitti myös murhe- ja huvinäytelmiä.


title: Lucilius

text: Gaius Lucilius (n. 180 — n. 102 eaa.) oli roomalainen runoilija. Häntä pidetään roomalaisen satiirirunouden luojana. Hänen kirjoituksistaan on säilynyt ainoastaan katkelmia..


title: Lucilius

text: Lucilius syntyi varakkaaseen ritariperheeseen, joka asui maaseudulla Rooman läheisyydessä. Perheellä oli maaomistuksia myös Sisiliassa ja Rooman kaupungissa. Hän opiskeli Ateenassa Kleitomakhoksen ohjaamana ja osallistui Scipio Aemilianuksen mukana Hispanian sotaan. Kirjoituksistaan päätellen hän oli poikamies. Hän kirjoitti 30 kirjaa satiireja, joista suurin osa oli heksametrimittaisia, mutta muutamat distikonia, jambia ja trokeeta. Niiden aiheet olivat moninaisia, mutta aihetta käsiteltiin yleensä kärkevästi ja kriittisesti. Nykyajan satiireista poiketen niissä tuotiin esille myös tarinan moraalinen opetus.


title: Almaz

text: Almaz (Алмаз "Timantti") avaruusohjelma oli sarja sotilasavaruusasemia, jotka Neuvostoliitto laukaisi avaruuteen käyttäen Saljut-ohjelmaa peitteenä. Kolme Almaz-asemaa laukaistiin: Saljut 2, Saljut 3 ja Saljut 5. Saljut 2 laukaisu epäonnistui pian maan kiertoradan saavuttamisen jälkeen, mutta sekä Saljut 3 että 5 suorittivat onnistuneesti miehitettyjä testejä. Saljut 5 jälkeen Neuvostoliiton sotilasjohto katsoi, ettei aseman ylläpitoon kuluva aika ole suhteessa saatuihin hyötyihin.


title: Almaz

text: Almazia ajoi Vladimir Tšelomei vastineeksi USAFin MOL-projektille ("Manned Orbiting Laboratory"). Alkuperäisessä suunnitelmassa Almaz ja MOL olivat hyvin samankaltaisia ja asema olisi laukaistu Proton-kantoraketilla kahden hengen miehistöllä, jotka olisivat palanneet laskeutumisaluksella kuukauden sotilasoperaatioiden jälkeen. Sojuz-ohjelman viivästymisen vuoksi Almazin tehtäviin otettiin myös sotilassatelliittien torjunta. Kiertoradalla Almazia huollettiin TKS-moduulilla, joka myös laukaistiin Proton-kantoraketilla.


title: Almaz

text: Tiedustelulaitteiston lisäksi Almazissa oli 23 mm Nudelmann-Rihter lentokoneisiin tarkoitettu konetykki (joissakin lähteissä Nudelman-Rihter NR-30 30 mm tykki). Saljut 3 asemalta suoritettiin onnistunut testiammunta maalina olleeseen satelliittiin.


title: Almaz

text: Miehitetyn Almaz-ohjelman lakkauttamisen jälkeen ylijääneet asemien rungot käytettiin kymmenen vuotta myöhemmin miehittämättöminä tutkasatelliitteina. TKS-moduuli oli pohjana Mir-avaruusaseman moduleille ja ISS-avaruusaseman komponentteihin.


title: Sebastianus

text: Sebastianus voi tarkoittaa ainakin seuraavia henkilöitä:


title: Plautus

text: Titus Maccius Plautus (254–184 eaa.) oli roomalainen näytelmäkirjailija. Häntä pidetään Terentiuksen ohella roomalaisen kirjallisuuden huomattavimpana komedioiden kirjoittajana, joka kirjoitti kreikkalaisten esikuvien mukaan verrattain karkeita komedioita. Hän kirjoitti yhteensä noin 130 näytelmää, mutta niitä on säilynyt nykypäiviin vain 21.


title: Plautus

text: Plautuksen komediat, jotka ovat yksiä vanhimpia kokonaisia latinankielisiä teoksia, ovat suurimmakseen osakseen käännöksiä kreikkalaisista, varsinkin Menanderin näytelmistä. Tyypillinen Plautuksen henkilöhahmo on ovela orja, joka manipuloi omistajaansa kääntäen orja–herra-suhteen ylösalaisin.


title: Plautus

text: Monet myöhempien aikojen kirjailijat, kuten William Shakespeare, Molière ja Gotthold Ephraim Lessing, ovat saaneet inspiraatioita Plautuksen töistä. Plautuksen komediat Miles Gloriosus ja Pseudolus olivat pohjana vuoden 1962 musikaalille A Funny Thing Happened on the Way to the Forum.


title: Plautus

text: Plautuksen kirjoittamia komedioita ovat:


title: Terentius

text: Publius Terentius Afer (noin 190 – 159 eaa.) oli roomalainen komediakirjailija. Terentius kirjoitti kuusi näytelmää, joista kaikki ovat säilyneet tähän päivään (vertailun vuoksi hänen edeltäjänsä Plautuksen 130 näytelmästä vain 21 on säilynyt).


title: Terentius

text: Terentius oli berberi ja syntyi orjuuteen. Terentiuksen iästä ja nimestä "Afer" (latinaksi ”afrikkalainen”) on päätelty, että hän syntyi Karthagossa. Hänen omistajansa oli yksi senaattoreista, joka opetti ja koulutti Terentiusta ja myöhemmin vapautti hänet.


title: Terentius

text: Kuten Plautus, Terentius käänsi ja kirjoitti kreikkalaisia komedioita, mutta oli enemmän kuin kääntäjä, kuten nykyaikaiset löydöt ovat osoittaneet. Terentius ei myöskään ”roomalaistanut” näytelmiään, vaan sijoitti ne Kreikkaan.


title: Terentius

text: Terentius ei kirjoittanut näytelmiään kirjakielellä, kuten tuolloin oli tapana, vaan puhekielellä eli kansan käyttämällä ”vulgaarilatinalla”. Terentiuksen suosiosta kertovat lukuisat keskiajan ja renessanssin käsikirjoitukset, joissa hänen teoksiaan käytettiin. Claudia Villa on arvioinut, että käsikirjoituksista, joissa Terentiuksen töitä esiintyy, 650 on vasta 800-luvulta ja sen jälkeen. Keskiaikainen näytelmäkirjailija Gandersheimin Hroswitha sanoi kirjoittaneensa näytelmänsä, jotta oppineilla olisi kristillinen vaihtoehto luettavana Terentiuksen ”pakanallisten” näytelmien sijaan.


title: Terentius

text: Terentiuksen teosten ensimmäinen painettu versio ilmestyi Strasbourgissa vuonna 1470, ja ensimmäinen antiikin ajan jälkeinen esitys, näytelmästä "Andria", tapahtui Firenzessä vuonna 1476.


title: Terentius

text: Myöhemmistä kirjailijoista Terentius on vaikuttanut muun muassa Molièreen. Muutkin oppineet, esimerkiksi Martti Luther, lainasivat usein kirjoituksissaan Terentiuksen viisauksia, joista kuuluisin lienee ”"Homo sum, humani nil a me alienum puto"” - ”Olen ihminen, eikä mikään inhimillinen ole minulle vierasta”.


title: Terentius

text: Terentiuksen säveltäjätyötoveri Flaccus kirjoitti "Hecyra"-näytelmään musiikin, josta peräisin olevaa säettä pidettiin pitkään ainoana antiikin Rooman musiikista säilyneenä katkelmana. Nyttemmin Flaccuksen säe on todettu epäaidoksi.


title: Terentius

text: Terentiuksen kirjoittamia komedioita ovat:


title: Lopputyö

text:
Lopputyö, opinnäytetyö tai muu vastaava tutkielma on oppilaitoksen tutkintovaatimuksiin kuuluvan työn yleisnimi.
Yliopistoissa lopputyö on pro gradu ja teknillisissä yliopistoissa diplomityö. Ammattikorkeakouluissa puhutaan opinnäytetyöstä ja keskiasteella nimi voi olla myös seminaarityö. Lukioissa ei vastaavaa ole, sillä siellä opinnäyte annetaan ylioppilaskirjoituksissa. Poikkeuksena tästä on IB-tutkinto, jonka tutkintovaatimuksiin kuuluu Extended Essay -lopputyö.


title: Lopputyö

text: Lopputyö on usein luonteeltaan tutkielma, mutta etenkin ammattioppilaitoksissa se voi olla myös käytännön soveltava työ, johon liittyy kirjallisena osuutena vain lyhyt raportti. Taidekorkeakouluissa lopputyö voi olla taiteellinen suoritus, johon liittyy kirjallinen työ. Ammattikorkeakouluissa opinnäytteet tehdään lähes aina tilaustyönä yritykselle tai yhteisölle. Yliopistossa toimeksiannosta tehtävien opinnäytteiden määrä vaihtelee paljon aloittain.


title: Lopputyö

text: Käytännön ammattiin valmistuminen on ennen tapahtunut mestarin opissa. Oppilaan oli annettava kisällinnäyte päästäkseen kisälliksi ja mestarinnäyte valmistuakseen itsenäiseksi ammattilaiseksi, mestariksi.


title: Luettelo swahilin murteista

text: Tämä on luettelo swahilin murteista.


title: Ignoratio elenchi

text: Ignoratio elenchi (joskus myös "savuverho") on argumentaatiovirhe, joka liittyy asian vierestä puhumiseen. Siinä tarkoitus on ikään kuin luoda verbaalinen savuverho, joka harhauttaa keskustelun sivupoluille niin, että argumentoijan alkuperäinen argumentti jää kohtaamatta. Savuverhon yleinen kaava on seuraava:


title: Franco Modigliani

text: Franco Modigliani (s. 18. kesäkuuta 1918 – 25. syyskuuta 2003) oli italialais-yhdysvaltalainen ekonomisti. Modigliani sai Ruotsin keskuspankin taloustieteen palkinnon vuonna 1985 työstään säästämisen ja rahoitusmarkkinoiden tutkimuksessa. Hän toimi vuodesta 1962 kuolemaansa asti professorina MIT:ssä.


title: Franco Modigliani

text: Modigliani syntyi Italiassa, josta hän muutti Yhdysvaltoihin koska hänen juutalainen syntyperänsä ja antifasistiset mielipiteensä aiheuttivat hänelle ongelmia Italiassa. Modiglianista tuli Yhdysvaltain kansalainen vuonna 1946.


title: Franco Modigliani

text: Akateemisesti Modiglianin tärkeimmät tutkimukset liittyvät rahoitusteoriaan ja säästämiseen. Rahoitusteoriassa hän kehitti yhteistyössä Merton Millerin kanssa irrelevanttiusteoreeman, jonka mukaan tiettyjen ehtojen vallitessa yrityksen arvo ei riipu siitä, että rahoitetaanko yritystä omalla pääomalla (eli laskemalla osakkeita liikenteeseen) vai vieraalla pääomalla (eli lainaamalla yritykselle rahaa).


title: Franco Modigliani

text: Säästämiskäyttäytymistä kuvaamaan Modigliani kehitti nk. elinkaarihypoteesin, jonka mukaan ihmiset pyrkivät saavuttamaan vakaan tulotason koko elämänsä aikana esimerkiksi säästämällä työvuosiensa aikana ja kuluttamalla säästönsä eläkeaikanaan.


title: James Mirrlees

text: James Alexander Mirrlees (5. heinäkuuta 1936 Minnigaff, Skotlanti – 29. elokuuta 2018 Cambridge, Iso-Britannia) oli skotlantilainen ekonomisti ja vuoden 1996 taloustieteen Nobel-palkinnon saaja.


title: James Mirrlees

text: Mirrlees opiskeli sekä Edinburghin yliopistossa että Cambridgen yliopistossa. Vuosina 1969–1995 hän opetti Oxfordin yliopistossa. Oxfordista Mirrlees siirtyi opettamaan Cambridgeen. Oxfordin-aikanaan Mirrlees kehitti taloustieteelliset mallinsa, joista hän myöhemmin sai Nobel-palkinnon. Mirrleesin mallit tutkivat tilannetta, jossa informaatio on joko epäsymmetristä tai epätäydellistä, ja tämän tilanteen vaikutusta talouden optimaaliseen säästämisasteeseen. Mirrleesin tutkimus osoitti muun muassa optimaalisen tuloveron pääperiaatteet. Mirrlees on todennut, että ekonomistikunnassa vallitsee laaja yksimielisyys työtulojen korkeiden marginaaliverojen haitoista


title: James Mirrlees

text: Virallisen eläkeiän jälkeenkin Mirrlees jatkoi Cambridgen yliopiston emeritusprofessorina. Lisäksi Mirrleesillä oli vierailevan tutkijan paikkoja eri puolilla maailmaa, kuten Melbournen yliopistossa 2004, MIT:ssä, Kalifornian yliopistossa Berkeleyssä ja Yalen yliopistossa. Hänellä oli professuuri myös Hongkongin yliopistossa vuodesta 2002 alkaen.


title: Max & The Crooners

text: Max & The Crooners oli 1990-luvun alussa toiminut porilainen rockabilly-yhtye. Yhtye koottiin vuonna 1990 alun perin yhtä hääkeikkaa varten. Yhtyeen esikoisalbumi "Crooner’s Paradise" julkaistiin vuonna 1992, minkä jälkeen yhtye hajosi.


title: Joel Hallikainen

text: Joel Henrik Hallikainen (s. 11. lokakuuta 1961 Turku) on suomalainen laulaja, lauluntekijä ja viihdetaiteilija.


title: Joel Hallikainen

text: Hallikainen vietti lapsuusvuotensa Turussa, Nummenmäellä ja sai musiikkikipinän 15-vuotiaana nähtyään Mikko Alatalon esiintyvän kitaroineen Raision lukiossa. Joel perusti ystäviensä kanssa Korroosio-nimisen uuden aallon yhtyeen, jossa toimi kitaristina taiteilijanimellä Jeesus Caesar. Korroosion tunnetuin kappale on "Hei hei hei". Hallikainen erosi yhtyeestä vuonna 1979.


title: Joel Hallikainen

text: Seuraavaksi Hallikainen perusti kouluaikaisen ystävänsä Jarkko Mäntylän kanssa Jakke & Jokke -lastenlauluduon, joka teki satoja esiintymisiä päiväkodeissa ympäri maata. Se levytti vuonna 1985 albumin "Jakke & Jokke ja lapset" ja esiintyi "Kasmasiini"-ohjelmassa.


title: Joel Hallikainen

text: Duon hajottua Hallikainen toimi autonkuljettajana, levyseppänä, varastotyössä, kerho-ohjaajana ja jopa katulaulajana, kunnes tutustui Wärtsilän Turun telakalla Markku Leivoon. Yhdessä he kehittivät Taikuri Telmus -hahmon, jota esittäen hän jatkoi uraa lasten viihdyttäjänä. "Telmuksena" Hallikainen levytti kaksi albumia: "Laulava Taikuri Telmus" julkaistiin vuonna 1990 ja "Telmuksen taikatalo" vuonna 1992. "Telmus Taikatakki" esiintyi TV2:n pikkukakkosessa 12 jaksolla vuoden 2009 aikana. Vuonna 1989 Joel osallistui "Tapsan tahdit" laulelmakilpailuun ja saavutti kisassa toisen sijan laulullaan "”Samaa elämää”".


title: Joel Hallikainen

text: Hallikainen oli tavannut ensimmäisenä iltana häämatkallaan Neuvostoliiton Sotšissa vuonna 1986 Timo Koivusalon, jonka kanssa hän oli alkanut suunnitella yhteistä ohjelmistoa. Hallikainen on kuvannut kohtaamistaan Koivusalon kanssa "sielunkumppanin löytämiseksi" ja syntynyttä ystävyyttä "miesten väliseksi heterorakkaudeksi".


title: Joel Hallikainen

text: Hallikaisen ensimmäinen iskelmäalbumi "Joel Hallikainen" (1992) myi noin 180 000 kappaletta ja ylitti silloisen kolmoisplatinalevyrajan. Se on edelleen kaikkien aikojen viidenneksi myydyin albumi Suomessa. Koivusalon kanssa Hallikainen oli laulujen lisäksi kehitellyt televisio-ohjelmaa, jossa pariskunnat testaisivat, miten hyvin he tuntevat toisensa. Yle TV2 kiinnostui ideasta, ja syntyi "Tuttu juttu", jonka ensimmäinen jakso lähetettiin 27. helmikuuta 1992.


title: Joel Hallikainen

text: Hallikaisen menestys musiikkialalla ja tv-tähteys tukivat toisiaan. Suuri suosio Suomen viihdemaailmassa huomioitiin myös palkintogaaloissa. Vuonna 1992 Esiintyvät taiteilijat -yhdistys palkitsi Hallikaisen ja Koivusalon Vuoden viihdetaiteilija -palkinnoilla ja lisäksi Hallikainen sai Vuoden miessolistitulokkaan Emma-patsaan.


title: Joel Hallikainen

text: Vuonna 1993 Hallikaisen laulajanura jatkui albumilla "Anna vierellesi tulla". Se saavutti kaksoisplatinarajan noin 110 000 kappaleen myynnillä. Hallikainen esiintyi itsenään Timo Koivusalon elokuvassa "Pekko aikamiespojan poikamiesaika", joka sisälsi myös monia Hallikaisen kappaleita. Koivusalon kanssa hän juhlisti edellisvuotisia Vuoden viihdetaiteilija -palkintoja yhteisellä konserttikiertueella. Vuonna 1993 Hallikainen sai toisen Emmansa, nyt "Vuoden miessolisti" -kategoriasta, ja nimettiin Telvis-gaalassa vuoden suosituimmaksi miespuoliseksi tv-esiintyjäksi.


title: Joel Hallikainen

text: Vuonna 1994 Hallikainen palasi lastenmusiikin pariin "Halipula"-albumilla. Koivusalon kanssa Hallikainen lähti toiselle kiertueelleen ja julkaisi toimittaja Hellevi Poudan kanssa kirjan "Kuurankukka". Telvis-gaalan toisen sijan lisäksi Hallikainen sai "Dean Martin Boozing Society" -palkinnon ja Vuoden viihdyttäjän arvonimen.


title: Joel Hallikainen

text: Vuonna 1995 Hallikainen julkaisi kultaa myyneen iskelmäalbumin "Kellastuneet kirjeet". Hallikainen teki kiertueen Jyväskylä Sinfonian ja kapellimestari Markku Johanssonin kanssa, ja materiaalista julkaistiin live-albumi "Joel Hallikainen konserttilavalla". Hallikainen valittiin jälleen Telvis-äänestyksessä television suosituimmaksi miesesiintyjäksi sekä vuoden raisiolaiseksi ja Suomen parhaiten pukeutuneeksi mieheksi.


title: Joel Hallikainen

text: Vuonna 1996 Hallikainen teki 20 000 kappaletta myyneen "Joulurauhaa"-albumin. Hän sai Aurora-mitalin Varsinais-Suomen vuoden kulttuuriteosta ja ikuistettiin Visulahden vahakabinettiin . Vuoden 1997 "Yksin"-albumi on toistaiseksi viimeinen Hallikaisen kultalevy. Sitä myytiin noin 30 000 kappaletta. Albumia seurasi samanniminen konserttikiertue, kuten myös seuraavan vuoden "Kimpassa"-albumia, jolla esiintyy myös Timo Koivusalo. Vuoden 1999 albumi oli "Kun maailma elää".


title: Joel Hallikainen

text: Hallikainen poistui vuonna 2000 "Tuttu juttu" -showsta kahdeksan ja puolen vuoden, kahden Telvis-palkinnon ja yhden Venla-kunniamaininnan jälkeen. Kyseessä oli samalla Hallikaisen ja Koivusalon ystävyyssuhteen loppuminen, ja siihen liittyvää välirikkoa spekuloitiin julkisuudessa. Ura iskelmälaulajana jatkui albumien "Onnenpyörässä" (2000), "Hyvää joulua" (2001) ja "Enkeli pieni" (2002) myötä. Vuonna 2002 hän palasi televisioon "Jos sais kerran" -musiikkiohjelmalla, jota juonsi yhdessä Arja Korisevan kanssa. Ohjelmaa tehtiin kaksi tuotantokautta vuosina 2002–2003.


title: Joel Hallikainen

text: Hallikainen julkaisi "Kaikki parhaat – 40 hittiä" -kokoelmalevyyn 2003. Samana vuonna tehtiin "20 vuotta onnensirpaleita" -kiertue ja "Onnensirpaleita"-kirja, jonka toimitti Tanja Hakamo. Vuosituhannen vaihteessa Hallikainen keskittyi kuitenkin myös lapsiensa myötä tavalliseen perheenisän arkeen.


title: Joel Hallikainen

text: Hallikainen esiintyi 2000-luvulle tultaessa myös kirkoissa ja levytti tekemiään hengellisiä kappaleita hengellisen heräämisensä myötä. Jo "Enkeli pieni" -albumi oli varsin hengellinen, mutta hänen ensimmäinen varsinainen gospel-albuminsa oli "Mutta suurin niistä on rakkaus, joka" julkaistiin 2004. Siitä tuli vuoden myydyin hengellisen musiikin äänite Suomessa. Samoin kävi vuonna 2005 julkaistulle "Rakkautta etsimässä" -albumille. "Kuka sytyttäisi rakkauden" -kiertueen taltiointeja julkaistiin myöhemmin "Rakkautta etsimässä" -dvd-julkaisulla. Gospel-kirkkokonserttien suosio kasvoi, ja Hallikainen alkoi kiertää maata myös terapeutti-kirjailija Seppo Jokisen kanssa järjestettyjen ”konsertti- ja ihmissuhdeiltojen” merkeissä.


title: Joel Hallikainen

text: Vuonna 2006 Hallikainen julkaisi ihmissuhteista kertovan "Puhu minulle" -albumin. Myös Taikuri Telmus -hahmo koki uuden tulemisen "Telmus Taikatakki" -albumilla ja "Maapallon paras – Telmus Taikatakki" -lastenkirjalla (Kirjapaja 2006), sekä TV2:n Pikku Kakkonen -lastenohjelmassa 12 ohjelman sarjalla.


title: Joel Hallikainen

text: Hallikaisen kolmas gospelalbumi "Tule rauhan henki" julkaistiin huhtikuussa 2007. Samana vuonna julkaistiin myös "Surun sillalla" -albumi. Tuotteliaan vuoden päätti albumi "Miljoonan ruusun maa". Vuonna 2009 julkaistiin gospelalbumi "Sanaton Ikävä, vuonna" 2010 "Gospelparhaat"-kokoelma ja vuonna 2012 gospelalbumi "Kahdet askeleet." Vuonna 2013 julkaistiin kaksi gospelkokoelmaa, "Joulun kosketus" -joulualbumi, sekä albumi "Kaunis elämä". Hallikaisen gospelkonserteissa on käynyt tähän mennessä yli 300 000 kuulijaa. Vuosina 2013–2015 Hallikainen toteutti yhdessä kirjailija "Tommy Hellstenin" kanssa suurta mielenkiintoa herättäneen sarjan teemallisia ihmissuhdeiltoja nimellä "Hetki ihmiselle." Viimeisimmälle albumille "Elämän säkeet" Hallikainen levytti myös Sibeliuksen Finlandian Yrjö Sjöblomin sanoituksella.


title: Joel Hallikainen

text: Hallikainen on naimisissa Pia Hallikaisen kanssa ja heillä on viisi lasta, joista kaksi, Oona (s. 1987) ja Eeli Hallikainen (s. 1990), soittavat samassa Aamuyön sirkus -nimisessä bändissä. Muut lapset ovat Aada (s. 1998) ja kaksospojat Onni ja Ukko (s. 2000).


title: Joel Hallikainen

text: Hallikainen kertoi vuonna 2016 julkisesti kärsineensä alkoholismista, josta hän selviytyi Minnesota-hoidolla ja lopetti kokonaan alkoholin käytön vuonna 2014.


title: Joel Hallikainen

text: Albumin perässä julkaisuvuosi.


title: Merton Miller

text: Merton Howard Miller (16. toukokuuta 1923 Boston – 3. kesäkuuta 2000 Chicago) oli yhdysvaltalainen ekonomisti, jonka tieteellinen tutkimus keskittyi pääasiassa rahoitusteoriaan. Miller sai taloustieteen Nobel-palkinnon vuonna 1990.


title: Merton Miller

text: Miller työskenteli toisen maailmansodan aikana Yhdysvaltain valtiovarainministeriössä verotutkijana ja suoritti tohtorintutkintonsa Johns Hopkinsin yliopistossa vuonna 1952.


title: Merton Miller

text: Vuonna 1958 Miller julkaisi yhdessä Franco Modiglianin kanssa tutkimuksen yrityksen pääoman kustannuksista. Tässä tutkimuksessa Miller ja Modigliani vastustivat ajalle tyypillistä näkemystä, jonka mukaan yritys voi alentaa pääomakustannuksiaan toimimalla optimaalisella oman ja vieraan pääoman yhdistelmällä. Millerin ja Modiglianin mukaan tällaistä optimaalista yhdistelmää ei ole, ja yritysjohdon tulisikin keskittyä minimoimaan yrityksen verot ja maksimoimaan yrityksen arvo.


title: Merton Miller

text: Miller osallistui kaikkiaan kahdeksan kirjan kirjoittamiseen. Hän opetti Chicagon yliopistossa vuodesta 1961 eläkkeelle jäämiseensä vuonna 1993 asti.


title: Sojuz

text: Sojuz () voi tarkoittaa:


title: Kyklooppi (sarjakuvahahmo)

text: Kyklooppi oikealta nimeltään Scott Summers on Marvel Comics -kustantamon sarjakuvissa esiintyvä supersankari ja Ryhmä-X:n johtohahmo. Stan Leen ja Jack Kirbyn luoma hahmo esiintyi ensimmäisen kerran vuonna 1963 "The X-Men"-sarjakuvalehden ensimmäisessä numerossa.


title: Kyklooppi (sarjakuvahahmo)

text: Kykloopin alias Scott Summersin historia on kokenut vuosien ajan erilaisia muutoksia niin pienissä kuin suurissa määrin. Keskeisin aihe on ollut hahmon synnyintarina. Lapsena hän joutui orvoksi nähdessään vanhempiensa kuolevan lento-onnettomuudessa. Hän ja veljensä Alex olivat ainoita selviytyjiä onnettomuudesta, kun vanhempansa laittoivat pojat ainoaseen toimivaan laskuvarjoon. He pakottivat lapsiaan hyppäämään lentokoneesta pois juuri ennen törmäämistä. Jälkeenpäin veljekset joutuivat eroon toisistaan ja Scott vietti aikansa orpokodissa. Tietämättään orpokotia hallitsi salaa Herra Pahuus.


title: Kyklooppi (sarjakuvahahmo)

text: Vuosia myöhemmin 16-vuotiaana Scott alkoi kärsiä kovista päänsäryistä ja silmien pakotuksesta. Hän meni tapaamaan erikois-silmälääkäriä Washingtoniin, joka huomasi, että rubiinikvartsista tehdyt silmälasit lopettaisivat pojan kivut. Sittemmin Scottin ollessa vierailulla New Yorkissa, hänen kehittyvät mutanttikykynsä tuli lopulta esille ja hänen hallitsematon optinen säteensä hajotti nosturin, joka aiheutti suuren esineen putoamisen väkijoukkoon. Scott pelasti ihmiset toisella säteellä, mutta he muuttuivatkin lynkkausjoukoksi. Scott pakeni lopulta paikalta junalla. Samaan aikaan roisto nimeltä Timanttilyhty pakotti pojan auttamaan häntä rikoksissaan. Paikalle saapunut Professori X pelasti Scottin Timanttilyhdyltä ja pyyhki ihmisjoukon muistin Scottin vahingon aikaista tapahtumista. Professori pyysi Scottia liittymään Ryhmä-X:n ensimmäisenä virallisena jäsenenä, johon Scott myös suostui.


title: Kyklooppi (sarjakuvahahmo)

text: Scott sai koodinimekseen Kyklooppi ja joutui pian ryhmän ensimmäisessä tehtävässä taistelemaan Magnetoa vastaan. Hän rakastui myöhemmin Jean Greyhyn, mutta vaaran pelon vuoksi ei näyttänyt vuosiin tunteitaan naista kohtaan. Aikaa myöhemmin Magneton kohtaamisesta Ryhmä-X kohtasi ensimmäistä kertaa Mutanttien Veljeskunnan. Taistelun jälkeen Kykloopista tuli Ryhmä-X:n uusi kenttäjohtaja, jolloin hänen ryhmäänsä kuuluivat Jean Greyn lisäksi Jäämies, Enkeli, Peto, Polaris ja myöhemmin mukaan tullut veljensä Alex. Vuosien jälkeen hänen ryhmänsä taisteli Krakoa vastaan, jonka seurauksena Kyklooppi oli ainut Ryhmän-X:n jäsen, joka kykeni pakenemaan elävältä saarelta Professori X:n luokse. Kyklooppi auttoi mentoriaan harjoittelemaan uutta Ryhmä-X:ä, johon liittyivät Storm, Wolverine, Kolossi, Painajainen, Ulvoja, Thunderbird ja Aurinkotuli. Ryhmä lähti pelastamaan alkuperäiset jäsenet saarelta. Tehtävän jälkeen alkuperäis jäsenet jättivät ryhmän, mutta Kyklooppi päätti jäädä johtamaan uutta ryhmäänsa tuntiessaan ettei hänen siviilielämänsä olisi enää samanlaista.


title: Kyklooppi (sarjakuvahahmo)

text: Pian sen jälkeen kosminen olento nimeltä Feeniksvoima laittoi Jean Greyn salaa horrokseen ja jäljitteli häntä. Kun Feeniks teki itsemurhan, Kyklooppi luuli oikean Jean Grey kuolleen ja päätti jättää Ryhmä-X:n. Kyklooppi palasi kuitenkin myöhemmin takaisin Ryhmä-X:n ja meni naimisiin Madelyne Pryorin kanssa, joka oli hänen tietämättä Jeanin kaksoisolento. Scott ei tiennyt, että Madelyne oli Herra Pahuuden luoma klooni Jeanista. Scott ja Madelyne saivat lapsen nimeltä Nathan Christopher ja Kyklooppi jätti toistamiseen Ryhmä-X:n.


title: Kyklooppi (sarjakuvahahmo)

text: Myöhemmin oikea Jean Grey palasi horroksesta, jonka myötä Kyklooppi jätti vaimonsa ja liittyi Jeanin ja muiden alkuperäisten Ryhmä-X:n jäsenten kanssa muodostamaan Tekijä-X:n. Madelyne tuli hulluksi ja kehitti itselleen supervoimat. Hän kuitenkin kuoli taistelussa Jean Greytä vastaan. Kyklooppi päätti lopulta mennä vuosien tunteiden kiemurtelunsa jälkeen naimisiin Jean Greyn kanssa ja jatkoi myös Ryhmä-X:n kenttäjohtajana.


title: Kyklooppi (sarjakuvahahmo)

text:
Kykloopilla on mutanttikykynään ampua silmistään rubiininpunaista sädettä.Eli niin sanottuja optisia salamoita
Kykloopin silmät eivät ole enää orgaanista hyytelöä, joka muuttaa valon kuviksi. Sen sijaan ne ovat ulottuvuuksienväliset portit tämän ja jonkin toisen universumin välillä. Tämä universumi on täynnä hiukkasia, jotka muistuttavat fotoneja. Nämä hiukkaset muodostavat suuren, suoraviivaisen tyrmäävän voiman kun ne reagoivat tämän universumin esineiden kanssa.


title: Kyklooppi (sarjakuvahahmo)

text: Tätä varten Kykloopilla on erityinen maski, jonka näkökentän linssi on valmistettu rubiinikvartsista. Tämä estää tahattoman säteen synnyn. Se muodostuu kahdesta pitkittäisestä linssistä jotka voivat vetäytyä sisäänpäin muuttaen kokoaan aina kahden sentin korkeuteen asti. Käännetty simpukankuori-mekaniikka on toteutettu kahdella miniatyyrisähkömoottorilla. Turvallisuustekijänä visiirissä on aina jousien toteuttama sulkeva voima. Maski itsessään on tehty korkealuokkaisesta muovista. Siinä on sormilla käytettävä varmuustoiminto kummallakin puolella maskia, ja normaali käyttö tapahtuu kummankin hanskan peukalossa olevalla mikrokytkimellä.


title: Kyklooppi (sarjakuvahahmo)

text: Kyklooppi esiintyi ensimmäisen kerran televisiossa ja animaationa vuonna 1966 "The Marvel Super Heroes" -animaatiosarjan The Sub-Mariner tarinan jaksossa ”Dr. Doom’s Day”. Kyklooppi seikkaili muiden alkuperäisten Ryhmä-X:n jäsenten kanssa Enkelin, Jean Greyn ja Jäämiehen.


title: Kyklooppi (sarjakuvahahmo)

text: Seuraavan kerran Kyklooppi nähtiin vierailevana hahmona 1980-luvulla "Spider-Man and His Amazing Friends" -animaatiosarjassa. Hahmolle antoi äänensä kaksi eri näyttelijää. George DiCenzo oli jaksossa ”The X-Men Adventure” ja Neil Ross jaksossa ”A Firestar is Born”.


title: Kyklooppi (sarjakuvahahmo)

text: Kyklooppi oli ensimmäistä kertaa lähellä päästä vakiohahmoksi animaatiosarjaan vuonna 1989, mutta sarjaksi tarkoitettu "Pryde of the X-Men" jäi yhden jakson ihmeeksi. Tuolloin hahmon äänenä toimi Michael Bell.


title: Kyklooppi (sarjakuvahahmo)

text: Kyklooppi pääsi lopulta päähahmon rooliin animaatiosarjassa, kun X-Men esitettiin ensi kerran televisiossa 31. lokakuuta 1992. Sarjassa hahmon asu pohjautui samaan aikaan X-Men sarjakuvia piirtäneen Jim Leen suunnittelemaan asuun. Kykloopin äänenä toimi Norm Spencer.


title: Kyklooppi (sarjakuvahahmo)

text: Sarjassa Kyklooppi esitettiin Ryhmä-X:n johtohahmona, ja hänellä oli sarjan alusta lähtien suhde Jean Greyhin. Hahmo oli pitkälti sarjakuvaversionsa tapainen. Hän oli johdossa sarjan ensimmäisessä tehtävässä, jossa Ryhmä-X:n oli määrä tuhota kaikki tärkeät tiedostot "Mutant Control" yhtiöstä, joka yrittivät käyttää keräämiään tietoja hyväkseen siepatakseen ja sen jälkeen kuulustellakseen mutantteja. Vahtien jahdatessa mutantteja pitkin kaupunkia Kyklooppi päätti komentaa ryhmänsä vetäytymään tilanteen käydessä liian vaikeaksi. Päätös tuli kuitenkin kalliiksi, kun sotilaat saivat pidätettyä Pedon ja Morph kuoli ammuskelun keskellä. Tämä kiristi Wolverinen ja Kykloopin välejä, ja Wolverine alkoi kantaa kaunaa Kykloopille, vaikka he onnistuivatkin kukistamaan Vahti-robotit.


title: Kyklooppi (sarjakuvahahmo)

text: Sittemmin Kyklooppi kohtasi Ryhmä-X:n kanssa muun muassa Magneton, Tuhon ja Herra Pahuuden, joka muun muassa pilasi Kykloopin häät Jeanin kanssa. Herra Pahuus sieppasi kaksikon ja yritti luoda heidän DNA:lla uuden rodun. Ryhmä-X:n muut jäsenet onnistuivat kuitenkin pelastamaan heidät pinteestä.


title: Kyklooppi (sarjakuvahahmo)

text: Sarjan aikana Kyklooppi tapasi myös isänsä, joka osoittautui olevan avaruusmerirosvo Corsair. Sarjan aikana Kyklooppi vieraili muiden Ryhmä-X:n jäsenten kanssa "Hämähäkkimies"-animaatiosarjassa, joka sijoittui samaan animaatiouniversumiin.


title: Kyklooppi (sarjakuvahahmo)

text: Kyklooppi esiintyi pääroolissa myös "issa" vuosina 2000–2003, jossa hahmoa ääninäytteli Kirby Morrow.


title: Kyklooppi (sarjakuvahahmo)

text: Sarja kertoi nuoremmista mutanteista, jotka olivat vasta asettuneet Professori X:n ns. suojakotiin. He kävivät normaalisti koulussa ja palasivat takaisin instituutioon harjoittelemaan erikoiskykyjään. Kyklooppi toimi useimmiten vastuullisena nuorena, joka johti myös kenttäjohtajana Ryhmä-X:n tehtäviä. Sarjan ensimmäisillä kausilla hän joutui ryhmänsä kanssa kohtaamaan mutanttien veljeskunnan, jotka aiheuttivat heille harmia koulussa ja sen ulkopuolella. Huolimatta itsevarmasta johtajan roolista, hänellä oli vaikeuksia tehdä vaikutusta Jean Greyhin, joka oli instituutissa hänen parhaita naiskavereitaan. Kaksikon suhde meni lopulta pidemmälle, kun Mystikko sieppasi Kykloopin ja jätti hänet Meksikon erämaahan ilman lasejaan. Kostoksi Kyklooppi jätti hänet Area 51 -rakennuksen sisälle vartijoiden kiinniotettavaksi. Kyklooppi harhaili pitkään pitkin Meksikoa eikä uskaltanut avata silmiään pelätessään satuttavansa jotakin. Lopulta Mystikko yritti tappaa Kykloopin, mutta Jean oli ehtinyt paikalle pelastamaan hänet.


title: Kyklooppi (sarjakuvahahmo)

text: Kykloopilla oli myös läheinen kaverisuhde Painajaisen kanssa, joka usein turvautui hänen apuun. Kyklooppi tapasi sarjan aikana myös veljensä Alexin. Kaksikon traagista onnettomuutta näytettiin Kykloopin muistelmissa, jossa he hyppäsivät vioittuneesta lentokoneesta ulos mereen.


title: Kyklooppi (sarjakuvahahmo)

text: Kyklooppi esiintyy useissa peleissä pelattavana hahmona. Se esiintyi ensimmäisen kerran videopelissä vuonna 1989 "Marvel’s X-Menissä".


title: Kyklooppi (sarjakuvahahmo)

text: Luettelo peleistä, joissa Kyklooppi esiintynyt


title: Sosiaalinen verkostoanalyysi

text: Verkostoanalyysi tai sosiaalinen verkostoanalyysi on joukko formaaleja tutkimusmenetelmiä, jotka keskittyvät erityisesti toimijoiden välisten suhteiden analyysiin.


title: Sosiaalinen verkostoanalyysi

text: Verkostoanalyysi ei ole yksittäinen tutkimusmenetelmä, vaan pikemminkin joukko menetelmiä, joiden avulla kyetään kokoamaan ja hahmottamaan sosiaalisten rakenteiden moninaisuutta sekä näkemään sosiaalisten ilmiöiden riippuvuus toisistaan. Verkostoanalyysissä tavoitteena on hahmottaa verkostojen rakennetta ja dynamiikkaa tai vaikkapa informaation liikettä verkostoissa. Menetelmän avulla voidaan tehdä havaintoja sekä yksittäisten toimijoiden rooleista verkostoissa että verkostojen rakenteesta ja niiden muutoksesta.


title: Sosiaalinen verkostoanalyysi

text: Voidaanko kenties puhua yhtenäisestä verkostoteoriasta? Tämä kysymys on herättänyt kovasti keskustelua verkostoanalyytikkojen keskuudessa jo pitkään. Eräät ovat valmiita pitämään verkostoanalyysia uutena sosiologisena paradigmana , joka yhdistää sosiaalisen toiminnan teorian makrososiologiseen perinteeseen. Toisen näkemyksen mukaan verkostoanalyysi voi parhaimmillaankin olla vain joukko kvantitatiivisia tutkimusmenetelmiä, jotka auttavat yhteiskuntatieteilijöitä hahmottamaan monimutkaisia ja usein näkymättömiä sosiaalisia rakenteita. Tällaisen näkemyksen mukaan ilmiöiden ja sosiaalisten suhteiden selittäminen vaatii kuitenkin teoreettista käsitteistöä ja viitekehystä, joka on haettava verkostoanalyysin ulkopuolelta


title: Sosiaalinen verkostoanalyysi

text: Verkostoanalyysia perinteisesti soveltaviin tieteenaloihin kuuluvat sosiologia, sosiaalipsykologia ja viestinnän tutkimus. Viime aikoina menetelmän suosio on kasvanut myös politiikan tutkimuksessa, organisaatio- ja johtamistutkimuksessa sekä liiketaloustieteissä. Tutkijat käyttävät verkoston käsitettä monissa merkityksissä . Sillä voidaan tarkoittaa kielikuvaa, menetelmää ja joskus myös teoriaa tai sen osaa . Verkoston kielikuvallinen käyttötapa esittää verkostot sosiaalisen yhteistoiminnan tuloksina, jotka hyödyttävän siihen osallistuvia yksilöitä ja ryhmiä . Menetelmänä verkostot kuvaavat kaikkea tutkimusta, joka tarkastelee toimijoiden välisten suhteiden rakenteita, olivatpa nämä suhteet ja toimijat mitä tahansa. Käytetyimpiä mittareita ovat olleet verkoston jäsenten keskinäistä asemaa kuvaavat keskeisyysmittarit.


title: Sosiaalinen verkostoanalyysi

text: Stanley Milgramin teoria niin sanotusta pienestä maailmasta (small world) lienee tunnetuin verkostoihin liittyvä teoria . Sen mukaan koko maailma järjestyy samanlaisen rakenteen mukaisiin verkostoihin, jotka toistuvat kaikissa todellisuuden ilmiöissä. Teoriaan kuuluu myös ajatus, että kaikki ihmiset ovat keskenään yhteydessä noin kuuden välittäjän ketjun kautta. Yhdysvaltalaisen sosiologin Duncan Wattsin (1999) tutkimukset tuovat mielenkiintoista uutta sisältöä tähän ilmiöön. Kun mihin tahansa verkostoon lisätään viisi satunnaista oikopolkua, keskimääräinen välittäjien määrä kahden ihmisen välillä puolittuu, oli verkoston koko mikä hyvänsä.


title: Sosiaalinen verkostoanalyysi

text: Verkostoanalyysi antaa hyvät mahdollisuudet monenlaisten monimutkaisten suhdeilmiöiden tutkimiseen. Rakenteellinen lähtökohta eli pyrkimys hahmottaa suhteita pisteiden ja viivojen muodostamana kokonaisuutena sekä tavoite löytää säännönmukaisuuksia tästä rakenteesta on useimpia verkostotutkimuksia yhdistävä piirre .


title: Sosiaalinen verkostoanalyysi

text: Verkostoanalyysin metodisena perustana on graafiteoria eli verkkoteoria, josta verkostotutkimus on perinyt keskeiset käsitteensä. Verkostoanalyysi ei ole yksi menetelmä vaan joukko menetelmiä ja teorioita toisistaan riippuvien ilmiöiden käsittelyyn. Sen juuret ovat 1700-luvun puolivälissä alkunsa saaneessa graafiteoriassa. Graafiteorian avulla voidaan tutkia matemaattisesti ja järjestelmällisesti monimutkaisia vuorovaikutuskuvioita, joiden tarkastelu tilastollisin menetelmin tai vaikkapa ääneen kuvailemalla olisi mahdotonta.


title: Sosiaalinen verkostoanalyysi

text: Toimijoita verkostossa kuvataan termillä solmu, piste tai aktori (’node’, ’point’,’actor').Tarkastelun kohteena voi olla toimija (yksittäinen solmu), dyadi (kahden toimijan muodostama pari), triadi (kolme toimijaa), alaryhmä tai globaali verkosto. Toimijaa tarkastellessa mielenkiinnon kohteena voi olla solmun yhteyksien määrä. Dyadissa  mielenkiinto  kohdistuu  esim.  toimijoiden  välisten  suhteiden vastavuoroisuuteen. Viestijöiden suhteita toisiinsa kutsutaan linkiksi, siteeksi, kaareksi tai yhteydeksi (’link’, ’tie’,’arc’ ja ’connection’) suhteen ominaisuuksien mukaan. Sosiaalisen verkoston analyysissa suhteet voivat olla esim. sukulaisuutta, tavaranvaihtoa, resurssien tai tuen virtausta, vuorovaikutuksellista käyttäytymistä, jäsenyyttä tai tunneperäistä arviointia. Yhteys voi olla suunnattu tai suuntaamaton. Suunnatussa yhteydessä yhteydellä on erotettavissa lähettäjä ja vastaanottaja. Toinen yhteyden tärkeä ominaisuus on yhteyden voimakkuus. Voimakkuus voi olla dikotominen (yhteys on joko olemassa tai puuttuva) tai se voi olla arvotettu. Yhteyden arvo kuvaa suhteen voimakkuutta, intensiteettiä tai tiheyttä.


title: Sosiaalinen verkostoanalyysi

text:
Verkoston ja sen toimijoiden verkostoasemasta johtuvia ominaisuuksia kutsutaan verkostometriikoiksi. Verkostometriikoista suosituimmat ovat erilaisia keskeisyysarvoja mittaavat keskeisyysluvut. Keskeisyys viittaa solmun toimijoiden sijaintiin verkoston rakenteessa. Keskeisyys on yhden pisteen ominaisuus, joka kertoo kuinka paljon yhdellä pisteellä on yhteyksiä tai lyhimpiä polkuja verkoston muihin solmuihin. Keskeiset toimijat pystyvät esimerkiksi viestintäverkostossa säätelemään viestinnän kulkua verkostossa. Verkoston keskeisimmät toimijat ovat myös eniten verkostoon sidoksissa.
2. Läheisyyskeskeisyys (’closeness centrality’) kertoo kuinka ”lähellä” solmu on verkoston kaikista muista solmuista (eli monen solmun päässä kaikki muut solmut ovat). Läheisyyden perusteella voidaan päätellä, onko solmu yhteydessä hyvin yhdistettyihin solmuihin tai onko se itse hyvin yhdistetty. Keskeiset toimijat ovat yleensä muiden toimijoiden lähellä, joten niiden läheisyys on suuri.


title: Sosiaalinen verkostoanalyysi

text: 3. Välillisyyskeskeisyys (´Betweennes centrality') saadaan laskemalla, kuinka monen solmun lyhyimmät polut kulkevat solmun kautta. Korkean välillisyysluvun saanut on keskeinen solmu esim. viestintäverkostossa, sillä hän pystyy säätelemään kauttaan kulkevaa muiden viestintää (ks. rakenteelliset aukot).


title: Sosiaalinen verkostoanalyysi

text: Verkoston tiheys on kenties perustavin koko verkoston ominaisuus, jota voidaan arvioida graafiteorian avulla. Tiheys kuvastaa verkoston solmujen välisten yhteyksien todellista määrää verrattuna kaikkiin mahdollisiin yhteyksiin. Tuloksena on siis luku nollasta yhteen. Täydellinen tiheys on silloin, kun kaikki verkoston solmut ovat yhteydessä toisiinsa. Suunnatussa matriisissa tiheyden laskemisessa otetaan huomioon yhteyksien suunta. Arvotetun verkoston tiheyden määrittämiseksi arvot pitää muuttaa esim. dikotomisiksi.


title: Sosiaalinen verkostoanalyysi

text: Myöhemmin verkostoanalyysiin on kehitetty muun muassa monenlaisia ekonometrisia menetelmiä, joiden avulla voidaan tutkia esimerkiksi kahden tai useamman verkoston rakenteen välisiä yhteyksiä tai verkoston rakenteen ja siihen kuuluvien toimijoiden ominaisuuksien välisiä yhteyksiä. Tietokoneiden kapasiteetin kasvu on tehnyt mahdolliseksi yhä suurempien verkostojen analyysin ja esimerkiksi simulointimenetelmien käytön verkostoanalyysissa.


title: Sosiaalinen verkostoanalyysi

text: Johanson, JE, Mattila, M. & Uusikylä, P, (1995) Johdatus verkostoanalyysiin. Kuluttajatutkimuskeskus.


title: Sosiaalinen verkostoanalyysi

text: Johanson, Mattila, Siivonen, Uusikylä. Verkostokurssiaineisto (luentokalvot).


title: Sallustius

text: Gaius Sallustius Crispus (86-34 eaa.) oli roomalainen historiankirjoittaja. Hän oli Julius Caesarin kannattaja, ja kirjoitti teoksia Catilinan salaliitosta ja Jugurthan sodasta.


title: Kattegat

text: Kattegat (, ) on Tanskan Jyllannin niemimaan ja Ruotsin länsirannikon välinen merialue. Kattegat on osa Pohjanmerta ja Itämerta erottavaa salmien ketjua pohjoisemman Skagerrakin ja eteläisempien Tanskan salmien välissä. Se voidaan lukea Skagerrakin jatkeena osaksi Pohjanmerta, tai joissain tapauksissa osaksi Itämerta; hydrografisesti ja biologisesti se pikemmin kuuluu edelliseen.


title: Kattegat

text: Kattegatin pohjoisraja vedetään yleensä Jyllannin pohjoiskärjen ja Ruotsin Pater Noster -luotojen välille. Etelässä raja Juutinraumaan on Gillelejen ja Kullenin niemen välillä,


title: Kattegat

text: Kattegatin suurimmat saaret ovat Læsø, Samsø ja Anholt. Pienempiin saariin kuuluu esimerkiksi Fynin pohjoispuolella sijaitseva Æbelø.


title: Terentius Varro

text: Marcus Terentius Varro tai Varro Reatinus (116–27 eaa.) oli roomalainen kirjailija. Häntä pidetään Rooman tuotteliaimpana oppineena kirjailijana. Hänen tiedetään kirjoittaneen 74 teosta, joista 55:n nimet tunnetaan. Kaikkiaan teoksia lienee ollut 600 "kirjaa" eli papryrusrullaa. Hän kirjoitti teoksia muun muassa maanviljelyksestä ja latinan kielestä. Hänen kirjoittamansa 21 komediaa ovat säilyneet miltei kokonaisina. Muut hänen kirjoittamansa teokset ovat kadonneet.


title: Terentius Varro

text: Varro oli kotoisin sabiinilaisalueelta. Hänen opettajiaan olivat Aelius Stilo ja Antiokhos Askalonilainen. Vuonna 68 hän toimi preettorina ja osallistui Pompeiuksen sotaan merirosvoja vastaan. Sen perusteella hän kirjoitti teoksen merenkulusta ja meteorologiasta. Yksi Varron huomattavista teoksista oli "Disciplinae", jossa hän määritteli roomalaisen tieteen seitsemän aluetta: (humanistiset) grammatiikan, retoriikan ja dialektiikan sekä (matemaattiset) geometrian, aritmetiikan, astronomian ja musiikin.


title: Terentius Varro

text: Varrolta on peräisin käsitys, että Rooma olisi perustettu vuonna 753 eaa. Tähän hän pääsi laskemalla yhteen epävarmojen lähteiden tiedot Rooman kuninkaiden lukumäärästä ja hallitusaikojen pituudesta. Varro esitti laskelmansa teoksissa "De vita populi Romani" ja "De gente populi Romani". Rooman todellista perustamisvuotta ei voi esittää, koska kyse on vähittäisestä kehittymisestä.


title: Varro

text: Varro oli roomalainen cognomen, jonka haltijoita olivat muun muassa:


title: Yrjö I (Kreikka)

text: Yrjö I (, 24. joulukuuta 1845 Kööpenhamina – 18. maaliskuuta 1913 Thessaloniki) oli Kreikan kuningas kuningas, joka hallitsi Kreikkaa vuosina 30. maaliskuuta 1863 – 18. maaliskuuta 1913.


title: Yrjö I (Kreikka)

text: Yrjö tunnettiin Tanskan prinssi Vilhelminä (Christian Vilhelm Ferdinand Adolf Georg) ennen valtaannousuaan. Hän oli Tanskan kuninkaan Kristian IX:n ja kuningatar Louisen (saks. Luise von Hessen-Kassel) toinen poika. Hänen sisarensa Alexandra naitettiin Englannin Edvard VII:lle ja Maria Venäjän Aleksanteri III:lle.


title: Yrjö I (Kreikka)

text: Britit nimittivät hänet Kreikan valtaistuimelle vallankumouksen syöstyä vallasta kuningas Oton 1862. Kreikan kansalliskokous valitsi hänet 30. maaliskuuta 1863 kuninkaaksi ja hänet kruunattiin kuningas Yrjö I:ksi suurvaltojen hyväksynnän jälkeen. 17-vuotias kuningas oppi nopeasti kreikan kielen.


title: Yrjö I (Kreikka)

text: Vuonna 1867 hän nai Venäjän Aleksanteri II:n veljentyttären, suuriruhtinatar Olga Konstantinovnan, joka oli kuusitoistavuotias. He saivat kahdeksan lasta, jotka naitettiin Euroopan eri hoveihin:Yrjön sisko Maria Fjodorovna (Dagmar) oli Venäjän keisari Aleksanteri III:n puoliso ja Nikolai II:n äiti. Yrjön toinen sisko Aleksandra oli naimisissa Ison-Britannian kuninkaan Edvard VII:n kanssa ja oli kuningas Yrjö V:n äiti.


title: Yrjö I (Kreikka)

text: Yrjön aikana Kreikkaan liitettiin Jooniansaaret, osa Epeirosta ja Thessalia. Hänen aikanaan vuonna 1896 järjestettiin myös Ateenassa ensimmäiset nykyaikaiset olympialaiset. Yrjö osallistui avajaisiin ja erehtyi sanomaan, että tästä lähtien maailman urheilijat kokoontuvat aina neljän vuoden välein kisaamaan Kreikkaan, vaikka kisapaikan vaihtumisesta oli jo sovittu. Ensimmäisen Balkanin sodan voiton jälkeen Alexander Schinas salamurhasi hänet vallatussa Salonikissa 1913. Valtaistuimelle nousi hänen vanhin poikansa Konstantin I.


title: Yrjö I (Kreikka)

text: Yrjö I:stä alkanut Glücksburgin hallitsijasuku hallitsi Kreikkaa katkoksin vuoteen 1973 saakka.


title: Vainion Liikenne

text: Vainion Liikenne on Salossa kotipaikkaansa pitävä linja-autoyhtiö. Yhtiön liikennealue sijoittuu Varsinais-Suomen, Uudenmaan, Satakunnan ja Ahvenanmaan maakuntien alueille, ja sillä ovat toimipaikat myös Kaarinassa ja Paraisilla.


title: Vainion Liikenne

text: Yhtiö perustettiin vuonna 1930, kun Jooseppi Vainio aloitti liikennöinnin omalla autollaan linjalla Kuusjoki–Salo–Turku. Yhtiön päätoimipaikka oli aluksi Kuusjoen Raatalassa, josta se siirrettiin Saloon vuonna 1962 valmistuneisiin uusiin tiloihin. Yhtiön viralliseksi kotipaikaksi tuli Salo vuonna 1966.


title: Vainion Liikenne

text: Jooseppi Vainio menehtyi vaikeaan sairauteen vuonna 1953 vain 53-vuotiaana. Vuoden 1954 alussa yritys muutettiin osakeyhtiöksi, ja tällöin linja-autoja oli 12. Vuonna 1957 toimitusjohtajaksi tuli Jooseppi Vainion poika Juhani Vainio, joka toimi tehtävässä yli 40 vuotta. Vuonna 1970 yhtiöllä oli 24 autoa.


title: Vainion Liikenne

text: Myöhemmin yhtiö on laajentanut toiminta-alueensa laajalle alueelle Lounais- ja Etelä-Suomessa. Yhtiön tilausliikenne toimii koko muun Suomen ja myös Euroopan alueella. Laajentuminen on tapahtunut pitkälti yritysostojen kautta. Ensimmäinen suuri yrityskauppa oli Särkisalon Linja Oy:n osto marraskuussa 1974. Kauppaan kuului 21 autoa, ja samalla 45 työntekijää siirtyi uuden työnantajan palvelukseen. Ostettu yritys sulautettiin ostajayhtiöön seuraavana vuonna.


title: Vainion Liikenne

text: Vainion Liikenne aloitti ensimmäisen pikavuoronsa välillä Salo–Helsinki vuonna 1962, ja vuonna 1966 pikavuoro pidennettiin ulottuvaksi Turkuun. Vuonna 1991 Vainion Liikenne lähti mukaan Linja-autoliiton käynnistämään ExpressBus-järjestelmään. Vuonna 1995 Vainion Liikenteellä oli 64 linja-autoa ja siinä työskenteli 124 henkilöä.


title: Vainion Liikenne

text: Vuonna 1997 Vainion Liikenne perusti oman matkatoimiston, Matka-Vainio Oy:n. Se myytiin kuitenkin jo vuonna 2001 Matkapojat Oy:lle, joka oli aloittanut toimintansa Vammalassa 1970-luvun lopulla ja pyrki saamaan jalansijaa myös Salon seudulla.


title: Vainion Liikenne

text: 1990-luvun lopulla Vainion Liikenne osti "Matka-Autot Oy:n" linjaliikenteen; sitä ennen yhtiö oli ostanut jo monia Salon seudulla liikennöineitä yhtiöitä. Matka-Autot Oy:n osto merkitsi Vainion Liikenteelle toiminta-alueen tuntuvaa laajentumista aina Uuteenkaupunkiin, Raumalle ja Brändöhön saakka, ja yhtiö perusti uuden tukikohdan Kaarinaan. Vainion Liikenne sai kaupassa myös paikallislinjoja Turun ja Kaarinan välillä, minkä vuoksi yhtiö liittyi Turun Linja-autoilijain Osakeyhtiön (TLO) osakkaaksi.


title: Vainion Liikenne

text: Vainion Liikenteen tytäryhtiöihin kuuluvat Salon Liikenne sekä Saaristotie Oy.


title: Vainion Liikenne

text: Nykyään yhtiön kalustoon kuuluu noin 130 linja-autoa ja yritys työllistää noin 250 henkilöä. Yhtiö on vuoden 2005 tietojen mukaan Salon yhdeksänneksi suurin työllistäjä. Vuodesta 1998 yhtiön toimitusjohtajana on toiminut Matti Vainio, ja hallituksen puheenjohtajana toimii liikenneneuvos Juhani Vainio.


title: Imperfekti

text: Imperfekti eli "kertoma" on verbien mennyt aikamuoto, jolla viitataan lähimenneisyyteen tai menneeseen, mutta yhä keskeneräiseen toimintaan. Nimi "imperfekti" tulee latinan sanasta "imperfectus", 'epätäydellinen', jolla viitataan teon päätökseen saattamattomuuteen. Täsmällinen merkitys riippuu kielestä ja asiayhteydestä.


title: Imperfekti

text: Imperfektin käyttö vaihtelee kielestä toiseen.


title: Imperfekti

text: Suomen kielessä imperfektillä viitataan yleensä toimintaan, joka on jo päättynyt, mutta on tapahtunut lähimenneisyydessä, tai jolla on jostain syystä uutisarvoa. Esimerkiksi perfektissä lause "Matti on juossut maratonin" kertoo, että Matti on jossain elämänsä vaiheessa juossut maratonin, mutta tapahtuma on selvästikin jo historiaa. Imperfektissä lähes samansisältöinen lause "Matti juoksi maratonin" ilmaisee suomen kielessä, että juokseminen on jo päättynyt, mutta tapaus on uutta tietoa kuulijalle tai jotenkin muuten tuore. Usein imperfektin käyttöön liittyy jokin ajanilmaus, joka osoittaa toiminnan tapahtuneen tiettynä aikana, vaikkapa "Matti juoksi maratonin viime viikolla."


title: Imperfekti

text: Latinassa ja sitä myöten romaanisissa kielissä perfekti ja imperfekti eroavat enemmän siten, että perfektillä ilmaistaan jo päättynyttä tekoa ja imperfektillä mennyttä, mutta yhä keskeneräistä tekoa. Tämä selittää aikamuodolle valittua nimeä, joka suomessa on siten epätarkka. Oikeampi nimitys suomen imperfektille on preteriti, joka tunnetaan laajasti sellaisissa kielissä, joissa on vain yksi menneen ajan muoto.


title: Imperfekti

text: Esimerkiksi ranskan imperfektin käyttö rajoittuu menneen ajan kuvaukseen, mahdollisesti johonkin, joka on yhä kesken, tai ei ollut selvästi kerran tapahtunut asia. Lauseen ""il pleuvait quand je t'ai appelé"" voisi kääntää vaikkapa ""silloin satoi kun soitin sinulle"". Lauseessa verbi "pleuvoir" on imperfektimuodossa "pleuvait" ja "appeler" passé composé -muodossa (yhdistetty perfekti). Imperfekti taustoittaa tapahtumaa ja passé composé kertoo eteenpäin. Englanniksi lauseen voisi kääntää ""it was raining when I called you"".


title: Konstantin I (Kreikka)

text: Konstantin I (, 2. elokuuta 1868 – 11. tammikuuta 1923) oli Kreikan kuningas, joka hallitsi Kreikkaa vuosina 1913–1917 ja 1920–1922. Konstantin oli kuningas Yrjö I:n (Tanskan prinssi Vilhelm) ja kuningatar Olgan (Venäjän suuriruhtinatar Olga Konstantinovna) vanhin poika.


title: Konstantin I (Kreikka)

text: Konstantin sai koulutuksensa Saksassa ja palveli Preussin armeijassa. Hän nai Saksan keisari Vilhelm II:n sisaren Sophien 1889. Konstantin johti Kreikan joukkoja Balkanin sodissa 1912–1913.


title: Konstantin I (Kreikka)

text: Konstantin nousi ensimmäisen kerran valtaistuimelle isänsä salamurhan jälkeen 18. maaliskuuta 1913. Hänen sympatiansa olivat enemmän Saksan ja keskusvaltojen puolella ensimmäisen maailmansodan alkaessa. Pääministeri Elefthérios Venizéloksen hallitus oli kuitenkin brittien ja ympärysvaltojen puolella, joilla oli myös Välimeren herruus.


title: Konstantin I (Kreikka)

text: Konstantin erotti Venizéloksen brittien Gallipolin tappion jälkeen lokakuussa 1915. Tämä kuitenkin perusti Salonikissa kansallishallituksen, jota liittoutuneet tukivat. Konstantin luopui kruunusta kesäkuussa 1917, ja Kreikka julisti sodan keskusvalloille. Hän pakeni Sveitsiin, ja hänen toinen poikansa Aleksanteri nousi kuninkaaksi.


title: Konstantin I (Kreikka)

text: Aleksanteri kuoli 25. lokakuuta 1920 verenmyrkytykseen lemmikkiapinan purtua häntä, Venizelos kärsi vaalitappion ja Konstantin kutsuttiin takaisin.


title: Konstantin I (Kreikka)

text: Konstantin luopui jälleen kruunusta 27. syyskuuta 1922 Kreikan kärsittyä tappion sodassa turkkilaisia vastaan Anatoliassa ja Smyrnassa (nyk. İzmir). Hänen vanhin poikansa seurasi häntä. Konstantin vietti loppuelämänsä Italiassa ja kuoli Palermossa, Sisiliassa 1923.


title: Yrjö I

text: Yrjö I tarkoittaa seuraavia hallisijoita:


title: Tulirokko

text: Tulirokko eli scarlatina on streptokokki-A:n aiheuttama sairaus. Sama bakteeri aiheuttaa angiinan. Tulirokko ei kuulu varsinaisiin rokkosairauksiin, joiden aiheuttajana on virus.


title: Tulirokko

text: Tulirokkoon sairastuneelle nousee nopeasti korkea kuume. Muita oireita ovat kova kurkkukipu, pienipilkkuinen ja punainen, liekkejä muistuttava ihottuma sekä mansikkakieli (kielen pinta on rosoinen ja kirkkaan punainen). Ihottuma näkyy ensin kasvoissa ja kaulalla, mistä se leviää koko kehoon. Taudin itämisaika on 3–5 vuorokautta. Ihottuman voi saada vain kerran, mutta nielutulehdukseen voi sairastua useammankin kerran.


title: Tulirokko

text: Tulirokko oli aiemmin vaarallinen kulkutauti. Se aiheutti laajoja epidemioita, ja pahimmissa tapauksissa jopa puolet sairastuneista 1–2-vuotiaista lapsista kuoli. Tulirokko leviää nopeasti ilmassa pisaratartuntana, ja myös oireettomat taudinkantajat voivat levittää sairautta. Tartunnan voi saada myös esimerkiksi lelujen tai ovenkahvojen välityksellä.


title: Tulirokko

text: Penisilliinin keksiminen toi avun myös tulirokkoon. Antibioottihoidosta huolimatta tulirokon jälkeen voi esiintyä munuaisvaurioita tai reumakuumetta, mikä on kuitenkin erittäin harvinaista.


title: Propertius

text: Sextus Propertius (noin 47–15 eaa.) oli roomalainen runoilija. Hän kirjoitti etupäässä eroottisia elegioita, joissa rakkauden kohteena oli Cynthia-niminen nainen.


title: Propertius

text: Sextus Propertius kuului varakkaaseen assisilaiseen ritarisukuun. Rooman sisällissodassa hän mentti sekä isänsä että omaisuutensa. Hän lähti Roomaan opiskellakseen asianajajaksi, mutta käytti siellä aikansa ylistääkseen runoillaan kevytmielistä rakastettuaan. Ensimmäinen hänen runoteoksistaan oli "Monobiblos" (28 eaa.). Sen jälkeen hän sai kontakin Maecenaan kirjallisuuspiiriin, erityisesti Ovidiukseen. Myöhempienkin teosten aiheena on rakkaus Cynthiaan, mutta uusina aiheina tulevat välirikko Cynthian kanssa ja tämän kuolema. Hän sovelsi myöhempiin runoihinsa kreikkalaisen Kallimakhoksen "Aitia"-teoksen tematiikkaa Rooman oloihin. Sextus Propertiuksen tunnetuin runo on "Elegioiden kuningatar".


title: Värikalvontulehdus

text: Värikalvontulehdus eli iriitti on silmän sisäinen värikalvon tulehdussairaus. Sen oireina ovat kova särky silmässä ja päässä, valonarkuus ja näkökentän hämärtyminen. Silmän lasiaisessa esiintyy valkosoluja, jolloin pupilli muuttuu harmahtavaksi. Jos värikalvon eli iiriksen ohella tulehtuu myös sädekehä, silloin tulehdusta kutsutaan iridosykliitiksi. Suurella osalla potilaista värikalvontulehdus liittyy perittyyn kudostekijään HLA-B27.


title: Värikalvontulehdus

text: Iriitti on yleensä autoimmuunisairaus. Iriittiä voi esiintyä myös nivel- ja suolistotulehduksien sekä psoriaksen yhteydessä. Hoitamattomana se voi johtaa sokeuteen tai glaukoomaan.


title: Värikalvontulehdus

text: Värikalvon tulehduksen hoidossa käytetään kortisonia sisältäviä tippoja tai voiteita, lisäksi mustuainen laajennetaan silmätipoilla, jotka sisältävät esimerkiksi skopolamiinia tai syklopentolaattia, tällä saadaan silmänsisäiset pienet lihakset lepotilaan. Mustuaisen laajentaminen varmistaa myös sen, ettei värikalvon reuna tartu mykiön pintaan. Jos niin on jo käynyt, nämä pienet ns. takakiinnikkeet katkeavat yleensä lääkehoidolla. Värikalvon tulehduksen hoitona ovat tehokkaat paikallislääkkeet: värikalvon paikallaan pitämiseen ja kivun lievittämiseen käytetään tropaanialkaloideja, erityisesti skopolamiinia ja atropiinia. Laajenneen mustuaisen takia silmän lähinäkö heikkenee. Laajentunut mustuainen päästää normaalia enemmän valoa silmään. Tästä aiheuttavaa epämiellyttävää tunnetta voidaan ehkäistä käyttämällä tummia laseja. Iriitin sairastaneen kuntoisuusluokka putoaa yhdellä luokalla.


title: Tibullus

text: Albius Tibullus (n. 54-19 eaa.) oli roomalainen runoilija. Hän kirjoitti elegioita, etupäässä tunnelmallisia lemmenlauluja.


title: Quintilianus

text: Marcus Fabius Quintilianus (n. 35 — n. 95) oli roomalainen asianajaja ja retoriikan opettaja. Hän oli syntyisin Hispaniasta. Quintilianus tunnetaan ennen kaikkea puhetaidon oppikirjasta "Puhujan kasvatus" ("Institutio oratoria"). Hän kirjoitti myös teoksen "Kaunopuheisuuden turmeltumisen syistä" ("De causis corruptae eloquentiae"), joka ei ole säilynyt nykyaikaan.


title: Petronius

text: Titus (tai Gaius) Petronius Arbiter (27–66) oli roomalainen, keisari Neron hovissa vaikuttanut makutuomari ("elegentiae arbiter"), joka oli uransa aikana ainakin maaherra Bithyniassa ja joko vuonna 61 tai 62 "consul suffectus" eli kesken virkakautta valittu konsuli.


title: Petronius

text: Tacitus kertoo Petroniuksen viettäneen päivänsä nukkuen ja yönsä huvitellen ja töitä tehden. Vuonna 66 häntä syytettiin osallisuudesta Gaius Calpurnius Pison johtamaan salaliittoon keisari Neroa vastaan ja hänet määrättiin tekemään itsemurha. Itsemurhansakin hän suoritti tyylilleen uskollisesti: Tacitus kertoo, että hän antoi vuoroin avata ja sitoa valtimonsa, keskusteli koko ajan ystäviensä kanssa ja kuunteli keveiden runojen lausuntaa. Viime töikseen hän oli laatinut kuvauksen Neron paheellisesta elämästä, jonka hän sitten lähetti sinetöitynä Nerolle.


title: Petronius

text: Petronius oli mahdollisesti satiiriromaani "Satyriconin" kirjoittaja. Teos on säilynyt vain katkelmina, ja sen kirjoittajasta tiedetään vain nimi, Petronius. Pisin yhtenäinen kappale kirjasta tunnetaan nimellä "Trimalkion pidot".


title: Unreal

text: Unreal on Epic Gamesin kehittämä ja GT Interactiven julkaisema ensimmäisen persoonan ammuntapeli, joka on "Unreal" -pelisarjan ensimmäinen osa. Peli julkaistiin Microsoft Windowsille vuonna 1998 ja seuraavana vuonna Mac OS:lle. Peli käyttää Unreal Engine -pelimoottoria.


title: Moduli (algebra)

text: Abstraktissa algebrassa käsite moduli on yleinen yleistys kahdesta tärkeästä algebrallisesta rakenteesta, vektoriavaruudesta ja Abelin ryhmästä.


title: Moduli (algebra)

text: Vektoriavaruudessa skalaarit muodostavat "kunnan" ja toimii vektoreiden skalaarikertolaskun avulla. Kertolasku toteuttaa tietyt laskutoimituslait, esimerkiksi osittelulait. Modulissa riittää, että skalaarit muodostavat renkaan, joten moduli on merkittävä yleistys vektoriavaruudesta.


title: Moduli (algebra)

text: Moduleiden teoria perustuu paljolti siihen, että vektoriavaruuden teoria on yleistetty moduleille. Siinä on koetettu siirtää vektoriavaruuksia koskevat tulokset renkaiden, esimerkiksi pääideaalirenkaan päälle. Tästä huolimatta modulit voivat olla hieman monimutkaisempia kuin vektoriavaruudet. Esimerkiksi kaikilla moduleilla ei ole kantaa ja vaikka olisikin, niin vapaat modulit käyttäytyvät joiltain osin merkittävästi eri lailla kuin vektoriavaruudet.


title: Moduli (algebra)

text: Modulit ovat keskeinen käsite kommutatiivisessa algebrassa, joka taas on tärkeä matematiikan osa-alue esimerkiksi:


title: Moduli (algebra)

text:
Renkaan "R" vasen moduli eli vasemmanpuolinen moduli sisältää Abelin ryhmän ("M",+)
ja skalaarikertolaskun "R" × "M" → "M", jota
merkitään "rx", missä "r" kuuluu "R":ään ja "x" kuuluu
"M":ään siten, että kaikilla "R":n alkioilla "r","s" ja
"M":n alkioilla "x","y" on voimassa


title: Moduli (algebra)

text: Tätä voidaan myös sanoa "M":n vasemmaksi "R"-moduliksi tai "M". Oikeanpuolisessa modulissa ehto 3. korvataan ehdolla ("sr")"x" = "r"("sx").


title: Moduli (algebra)

text: Toisin kuin tässä artikkelissa oletetaan, kirjallisuudessa ei aina vaadita renkaiden olevan ykkösellisiä. Tällöin myöskään moduliehtojen ehtoa 4 ei tietenkään vaadita. Jos modulissa on kuitenkin yksikköalkio, sanotaan, että moduli on ykkösellinen.


title: Moduli (algebra)

text: Bimoduli on moduli joka on sekä vasen, että oikea moduli. Jos rengas "R" on kommutatiivinen, on vasen "R"-moduli sama kuin oikea "R"-moduli. Tällöin molempia moduleita kutsutaan yksinkertaisesti nimellä "R"-moduli.


title: Sentenssit

text: Sentenssit (, ”Sentenssien neljä kirjaa”) on Petrus Lombarduksen teologinen pääteos, jonka ansiosta hänestä tuli hyvin tunnettu keskiajan skolastikkojen keskuudessa. Teos on kirjoitettu noin vuonna 1150.


title: Sentenssit

text: "Sentenssit" ei ole varsinaisesti omaperäinen teos, vaan enemmänkin systemaattinen teologinen kokoelma, joka kattaa katolisen kirkon teologian kaikki osa-alueet. Teos oli siis eräänlainen "summa". Teos on kooste raamatullisista teksteistä, joihin on yhdistelty sopivia kohtia kirkkoisien ja monien keskiajan ajattelijoiden kirjoituksista. Petrus Lombarduksen työtä oli tekstikatkelmien valinta, pyrkimys sovittaa ne yhteen silloin kun ne näyttivät olevan ristiriidassa toistensa kanssa, sekä materiaalin järjestäminen systemaattiseen järjestykseen.


title: Sentenssit

text: Systemaattisen ja kaikenkattavan sisältönsä vuoksi "Sentensseistä" tuli keskiaikaisen yliopiston keskeisin teos, ja se oli useiden skolastisten kommentaarioiden kohde. Maisterin tutkintoon vaadittiin keskiajalla kahden vuoden luennointi teoksesta.


title: Sentenssit

text: "Sentenssit" koostuu neljästä kirjasta ("liber"), jotka oli jaettu distinktioiksi ("distinctio"). Se oli skolastisten teosten yleisen tavan mukaisesti kirjoitettu kysymys- ja vastausmuotoon. Se alkaa Pyhästä Kolminaisuudesta kirjassa I, siirtyy luomiseen kirjassa II, käsittelee Kristusta ja pelastusta kirjassa III, sekä käsittelee sakramentteja, jotka välittävät Kristuksen armoa, kirjassa IV.


title: Sentenssit

text: Petrus Lombarduksen tunnetuin ja eniten kiistoja aiheuttanut oppi "Sentensseissä" oli se, että hän samastaa armeliaisuuden Pyhään Henkeen kirjan I distinktiossa 17. Tämän opin mukaan kun ihminen rakastaa Jumalaa ja lähimmäistä, tämä rakkaus on kirjaimellisesti Jumala – ihmisestä tulee jumalallisia ja hän tulee otetuksi kolminaisuuden elämään. Tätä oppia ei koskaan julistettu harhaoppiseksi, mutta harva seurasi Petrusta tämän opetuksen suhteen.


title: Sentenssit

text: Teos:


title: Sentenssit

text: Kommentaareja:


title: Bors

text: Bors tai Sir Bors on kuvitteellinen henkilö, joka esiintyy kuningas Arthuriin liittyvissä legendoissa. Hän oli pyöreän pöydän ritari ja yksi niistä kolmesta, jotka löysivät Graalin maljan. Kaksi muuta olivat Galahad ja Percival. Bors oli heistä ainoa, joka palasi etsintämatkaltaan.


title: Vicky Rosti

text: Virve Hannele ”Vicky” Rosti (s. 10. marraskuuta 1958 Helsinki) on suomalainen pop-, rock- ja iskelmälaulaja ja sanoittaja.


title: Vicky Rosti

text: Vicky Rosti voitti vuonna 1974 Suomen Iskelmälaulumestaruuskilpailut, minkä jälkeen hän pääsi mukaan Dannyn kesäkiertueelle. Hän oli tuolloin vasta 15-vuotias. Vuonna 1975 julkaistiin ensisingle ”Siinä ruutia on kun rakastun”, jonka B-puolen kappale ”Kun Chicago kuoli” oli yksi vuoden soitetuimmista. Samana vuonna ilmestyi myös ensimmäinen pitkäsoitto "Vicky". Vuoden 1976 suuri hitti oli singlenä julkaistu ”Tuolta saapuu Charlie Brown” ja samana vuonna julkaistun "1-2-3-4 Tulta!" -albumin listamenestykseksi nousi ”Näinkö aina meille täällä käy”.


title: Vicky Rosti

text: Vicky oli mukana Danny Show’ssa kesäisin vuosina 1974–1976 ja keskittyi muuna aikana lukion käyntiin keikkaillen vain viikonloppuisin. Kirjoitettuaan ylioppilaaksi 1977 Vicky alkoi keskittyä laulamiseen päätoimisesti. Hän järjesti oman showkiertueen, jossa olivat mukana Jakke ja Jokke Seppälä Seikkailijat-yhtyeineen. Samalla kokoonpanolla levytettiin seuraava albumi nimeltä "Vickyshow", jonka soitetuimmat kappaleet olivat Dolly Parton -cover ”Jolene” ja Abba-cover ”Rahaa, rahaa, rahaa”.


title: Vicky Rosti

text:
Vickyn ohjelmisto painottui poppiin ja discoon. 1970-luvun puolivälissä ja lopussa elettiin discomusiikin kulta-aikaa ja Vicky levytti suuren määrän diskokappaleita sellaisella draivilla, että levytyksistä ei tullut diskohumppaa vaan ennemminkin diskosoulia.
Näistä levytyksistä mainittakoon esimerkiksi ”Disco Dan”, ”Kaatumaan ei laiva jouda”, ”1-2-3-4 Tulta!”, ”Sorry jos oon lady”, ”Oon voimissain”, ”Antaudun”, ”Koputa puuta”, ”Menolippu” ja ”Soita kelloain”.


title: Vicky Rosti

text: Avioiduttuaan 1980-luvulla Virve Rosti keskittyi perhe-elämään ja lasten kasvattamiseen. Vickyn musiikillinen ura lähti uuteen nousuun hänen edustettuaan Suomea Eurovision laulukilpailussa 1987 Petri Laaksosen säveltämällä ja Veli-Pekka Lehdon sanoittamalla kappaleella ”Sata salamaa”. Samalla julkaistiin myös "Sata salamaa" -studioalbumi.


title: Vicky Rosti

text: Vuonna 1991 Vicky, Freeman ja Kari Kuivalainen perustivat Menneisyyden Vangit -yhtyeen, jonka ohjelmisto painottuu 1970- ja 1980-lukujen nostalgiaan.


title: Vicky Rosti

text: Menneisyyden Vankien tiiviistä esiintymistahdista huolimatta Vicky on julkaissut edelleen myös sooloalbumeita: "Tunnen sen täysillä taas" (1992), "Sydämeen kirjoitettu" (2000), "Vicky Rock Vol.1" (2007) ja Pitkästä aikaa (2014).


title: Vicky Rosti

text: Vuonna 2005 Vicky oli Iskelmä-Finlandia-ehdokkaana. Vicky oli Vantaan kuoron johtajana Nelosen Kuorosota-ohjelmassa sen toisella tuotantokaudella keväällä 2010. Kuoro sijoittui yleisöäänestyksessä neljännelle sijalle.


title: Vicky Rosti

text: Joulukuussa 2011 Rostille luovutettiin Vantaan kulttuuripalkinto. Palkinto oli kunnianosoitus pitkän uran luoneelle taiteilijalle, joka on tehnyt myös Vantaan kaupunkia tunnetuksi.


title: Vicky Rosti

text: Keväällä 2014 Rosti kilpaili MTV3-kanavan "Tähdet, tähdet" -televisiosarjan ensimmäisellä kaudella. Hän sijoittui kilpailussa kuudenneksi.


title: Vicky Rosti

text: Syksyllä 2015 Rosti oli mukana "Vain elämää" -ohjelmassa.


title: Vicky Rosti

text: Tammikuussa 2017 Rosti oli mukana SuomiLOVE -ohjelmassa. Saman vuoden kuntavaaleissa hän oli kokoomuksen ehdokkaana Vantaalla. Rosti sai 222 ääntä, jotka eivät kuitenkaan riittäneet kaupunginvaltuustopaikkaan.


title: Vicky Rosti

text: Virve Rostilla on kolme lasta ensimmäisestä avioliitostaan juristi Jussi Tukian kanssa. Lapsista Ella Tukia on laulanut lapsiyhtyeessä The Kids sekä esiintynyt "Kuorosota"- ja "The Voice of Finland" -televisio-ohjelmissa.


title: Vicky Rosti

text: Rosti on seurustellut vuodesta 2011 häntä 16 vuotta nuoremman muusikko Ari "Nude" Kaasalaisen kanssa.


title: Menneisyyden Vangit

text: Menneisyyden Vangit on vuonna 1991 perustettu suomalainen rock, pop- ja iskelmäyhtye, jonka laulusolisteina toimivat Freeman ja Virve Rosti.


title: Menneisyyden Vangit

text: Menneisyyden Vangit sai alkunsa Virve Rostin ja Freemanin (Leo Friman) tavattua toisensa sattumalta keväällä 1991. Kummallakin oli takanaan menneisyys 1970-luvun listahitteineen. Virve Rosti oli ollut perhesyiden vuoksi useita vuosia sivussa iskelmämaailmasta lukuun ottamatta osallistumistaan Suomen edustajana vuoden 1987 Eurovision laulukilpailuun kappaleella "Sata salamaa". Freeman puolestaan oli aktiiviuransa jälkeen työskennellyt toimittajana. Rosti ja Freeman olivat kumpikin tahollaan alkaneet haaveilla paluusta esiintymislavoille, ja tapaamisen yhteydessä Freeman sai idean takavuosien hittejä esittävästä yhtyeestä.


title: Menneisyyden Vangit

text: Yhtyeen rumpaliksi pestattiin Kari Kuivalainen, joka oli edustanut Suomea vuoden 1986 Eurovision laulukilpailussa itse tekemällään kappaleella "Päivä kahden ihmisen" ja tehnyt yhden vähäiselle huomiolle jääneen sooloalbumin. Yhtyeen kitaristiksi tuli Raimo Hillilä. Alkuvaiheessa toisena kitaristina toimi Jukka Nurmela sekä basistina Rütger Orjatsalo. Myöhemmin basistiksi vaihtui aikanaan mäkihyppääjänäkin tunnettu Hannu Rantala. 2000-luvun puolella yhtyeeseen liittyi kosketinsoittaja Jussi Aaltonen, joka hallitsi myös harmonikansoiton.


title: Menneisyyden Vangit

text: Menneisyyden Vankien alku oli vaatimaton, mutta kun tieto yhtyeestä levisi, se alkoi kerätä kaikenikäistä yleisöä. Yhtyeen jäsenten hämmästykseksi jopa parikymppiset nuoret lauloivat yhteislauluna Freemanin vanhaa hittiä "Ajetaan tandemilla". Pikkuhiljaa keikkamarkkinat kasvoivat niin, että yhtyeen jäsenet jättivät siihenastiset päivätyönsä, ja Menneisyyden Vankien keikoista muodostui nostalgiannälkäisen yleisön yhteislaulutilaisuuksia. Vuonna 1993 yhtye osallistui Syksyn sävel -kilpailuun Freemanin, Virve Rostin ja Kari Kuivalaisen kappaleella "Lemmenjuomaa", ja saman vuoden lopulla julkaistiin yhtyeen ensimmäinen studioalbumi.


title: Borssi

text:
Borssi (ukr. борщ , ) eli punajuurikeitto on hapanimelä keitto, jonka tärkeimpänä ainesosana on punajuuri. Useimmiten keitossa on myös sipulia ja kaalia sekä hapanta nestettä (hapanta kotikaljaa, sitruunamehua tai sitruunahappoa) sekä makea ainesosa (punajuuri sekä usein sokeria ja joskus hunajaa). Se on yksi tunnetuimmista itäeurooppalaisista ruoista.
Venäjän kielessä borssilla tarkoitetaan aina punajuuresta tehtyä keittoa. Borssikeiton koostumus vaihtelee maittain ja maiden sisällä myös alueittain. Ukrainassa borssilla tarkoitetaan usein myös tavallista kaali-, suolaheinä- tai lihakeittoa, joissa ei edes ole punajuurta. Borssikeittoa voidaan täydentää lihalla, kanalla, perunoilla ja vihanneksilla kuten kaalilla. Borssi tarjoillaan kuumana smetanan ja usein myös paahtoleivän tai paikallisen leivän kera. Ukrainassa suositaan borssin seurana myös pampushkeja eli valkosipulivedellä kasteltuja pikkuisia sämpylöitä. Monesti perinteisessä ukrainalaisessa borssissa ei ole lainkaan suolaa, mutta lisukkeet kuten sämpylät voivat olla suolaisia.


title: Anodi

text: Anodi on elektrolyyttisessä systeemissä se elektrodi, jolla hapetusreaktio tapahtuu. Kirjaimellisesti anodi tarkoittaa elektrodia, jolle negatiiviset ionit eli anionit virtaavat, kun kennoon kytketään ulkoinen jännite.


title: Anodi

text:
Sähkökemiallisessa parissa anodi toimii negatiivisena purkauslevynä. Ladattaessa sähkökemiallista paria elektronien virtaussuunta muuttuu, ja latauksen ajaksi anodista tulee positiivinen kohtio.
Sähköisissä komponenteissa, kuten elektroniputkessa tai diodissa, anodi on se elektrodi, joka vastaanottaa komponentin sisältä tulevat elektronit ja johtaa ne ulos komponentista. Siten anodilla on positiivinen jännite.


title: Anodi

text: Anodin vastaelektrodi on katodi.


title: Katodi

text: Kemiassa katodilla tarkoitetaan sähkökemiallisen parin elektrodia, jossa tapahtuu pelkistyminen. Elektrolyyttisessä parissa katodi on negatiivisesti varautunut ja galvaanisessa parissa katodi on positiivisesti varautunut.


title: Katodi

text: Fysiikassa katodilla tarkoitetaan tyhjiössä olevaa elektrodia, joka lähettää elektroneja. Elektronit saadaan irtoamaan katodilta joko kuumentamalla elektrodia, jolloin tapahtuu terminen emissio, tai synnyttämällä elektrodien väliin voimakas sähkökenttä, jolloin negatiiviselta elektrodilta eli katodilta tapahtuu kenttäemissio. Elektrodilta voi irrota elektroneja myös silloin, kun siihen osuu valonsäde, jonka aallonpituus on riittävän lyhyt. Tällöin puhutaan valosähköisestä emissiosta.


title: Katodi

text: Katodeja, joita käytetään kenttäemission avulla tyhjiössä, kutsutaan kylmäkatodeiksi. Kuumakatodit, joita kutsutaan usein myös hehkulangoiksi, ovat yleisempiä. Useimmat radiot ja televisiot 1970-luvulle saakka käyttivät kuumakatodielektroniputkia signaalin vahvistukseen ja käsittelyyn. Myös kuvaputkitelevisioissa käytettyjen katodisädeputkien elektronilähde on kuumakatodi. Kuumia katodeja käytetään myös loisteputkivalaisimien elektrodeina.


title: Terminen emissio

text: Termisellä elektroniemissiolla tarkoitetaan varattujen hiukkasten virtausta metalliselta tai metallioksidiselta pinnalta lämpövärähtelyn voittaessa elektronit pinnalla pitävät sähköiset voimat. Ilmiö voimistuu huomattavasti lämpötilan noustessa, mutta on aina läsnä lämpötilan ollessa suurempi kuin absoluuttinen nollapiste. Ilmiötä tutkivaa tieteenalaa kutsutaan termioniikaksi. Termisessä ilmiössä pinnalta irronneita varattuja hiukkasia kutsutaan termioneiksi.


title: Terminen emissio

text: Ilmiön raportoi ensimmäisenä Frederick Guthrie Isossa Britanniassa vuonna 1873. Tehdessään töitä varattujen kappaleiden kanssa professori Guthrie huomasi, että negatiivisesti varattu kuumanpunainen rautapallo menetti varaustaan. Hän huomasi myös, että näin ei tapahtunut, jos pallo oli varautunut positiivisesti. Muita aiheeseen perehtyneitä hänen aikalaisiaan olivat Hittorf (1869–1883), Goldstein (1885) ja Elster ja Geitel (1882–1889).


title: Terminen emissio

text: Owen Richardson työskenteli termisen emission parissa ja sai työstään Nobelin palkinnon vuonna 1928. Hänen ansioikseen luettiin "työ termisen ilmiön parissa ja erityisesti hänen mukaansa nimetyn lain löytäminen".


title: Terminen emissio

text: Jokaisessa metalliatomissa on kutakin atomia kohti yksi tai kaksi sellaista elektronia, jotka ovat vapaita liikkumaan atomista toiseen. Näiden vapaiden elektronien muodostamaa elektronipuuroa kutsutaan joskus "elektronien mereksi". Elektronien nopeudet noudattavat pikemminkin tilastollista jakaumaa kuin tasaista, ja silloin tällöin elektronilla on tarpeeksi nopeutta poistuakseen metallista ilman, että se tulee imaistuksi takaisin sisään. Minimienergiaa, jonka elektroni tarvitsee irrotakseen pinnalta, kutsutaan irrotustyöksi, ja se on jokaiselle metallille omakohtainen. Tyhjiöputkien elektrodit päällystetään usein ohuella oksidipinnoitteella, sillä elektronien on helpompi irrota oksidin pinnalta.


title: Terminen emissio

text: Elektronin irrotustyö metallin pinnasta on keskeinen käsite myös tutkittaessa ns. valosähköistä ilmiötä. Albert Einstein julkaisi vuonna 1905 muiden käänteentekevien töidensä ohella ilmiötä koskevan tutkielman. Ilmiötä koskevasta työstään hän sai myöhemmin Nobelin palkinnon.


title: Terminen emissio

text: "Richardsonin laki" tai "Richardson-Dushmann -yhtälö" lausuu, että termisesti emittoitu sähkövirrantiheys "J" (A/m) riippuu lämpötilasta "T":


title: Terminen emissio

text: missä "T" on metallin lämpötila kelvineinä, "W" on metallin irrotustyö eli työfunktio, "k" on Boltzmannin vakio ja "A" on Richardsonin vakio. Yhtälössä esiintyvä eksponentti kertoo, että emittoitu virta lisääntyy erittäin nopeasti lämpötilan kasvaessa.


title: Terminen emissio

text: Termisen emission yhtälöt ovat tärkeitä puolijohteiden suunnittelussa.